text:
Við hesum verður lýst eftir leiðara til Nes Sóknar Musikkskúla, ið er skipaður umvegis samstarv ímillum Nes- og Runavíkar kommunu. Skúlin hevur virkað í skúlabygningunum hjá kommununum, síðani hann varð settur á stovn. Í løtuni ganga áleið 150 næmingar í skúlanum.
Musikkskúlin hevur rímiligar karmar, og væntað verður, at nýggi leiðarin, saman við nevnd skúlans og kommununum báðum, vísir á og finnur loysnir, ið kunnu gera karmarnar uppaftur betri.
Tað er eitt greitt ynski, at Musikkskúlin frameftir miðar eftir at skipa soleiðis fyri, at samanspæl í smærri og størri bólkum, við alrahanda ljóðførum, fer at mynda umhvørvið kring skúlan í alt størri mun. Musikkskúlin hevur hjálpt væl til í rekruteringini til Hornorkestrið í økinum, hetta eigur at halda fram, men ynskiligt er eisini, at ljómlið, skipað saman við øðrum ljóðførum, fara at síggja dagsins ljós frameftir. Skúlin eigur eisini at kenna eina ábyrgd fyri størri høpum, m.a. at vera veitari av leikarum til eitt nú Føroya Symfoniorkestur.
Møguleikarnir fyri framførslum eru nógv batnaðir hesi seinastu árini, bæði í Runavík og á Toftum. Ynskiligt er, at hesir møguleikar vera brúktir væl meiri í framtíðini, og at Musikkskúlin gerst meiri sjónligur og stimbrandi í staðbundna mentanarlívinum.
Væntað verður, at viðkomandi, ið fær starvið, umframt at vera dyggur umsitari, er kveikjandi, framsøkin, dugir væl at samskipa og samstarva og hevur greiðar framtakandi hugsjónir fyri Musikkskúlan. Mál skulu setast og røkkast í størstan mun.
Samsvarandi viðtøkunum verður leiðarin settur fyri fimm – 5 – ár í senn. Áðrenn starvstíðin er runnin, verður lýst eftir leiðara av nýggjum.
Førleikakrøv
Umsøkjari skal hava musikknámsfrøðiligt prógv frá musikkkonservatorium ella aðra samsvarandi musikkútbúgving. Tónleikaútbúgvingin skal í minsta lagi vera á bachelor stigi og góðkend av landsmyndugleikanum. Tað er ein fyrimunur at viðkomandi hevur royndir frá musikkskúlaarbeiði. Fyrisitingarligar royndir og gott skil fyri fíggjarviðurskiftum eru ein fyrimunur. Musikkskúlaleiðarin skal antin hava nomið ella nema sær góðkenda leiðsluútbúgving.
Lønar- og setanartreytir
Starvið er áramálssett hálvtíðarstarv, og løn verður latin sambært sáttmálanum, ið er galdandi fyri limir í Føroya Musikklærarafelag.
Umsóknir
Umsóknir skulu stílast til Nes Sóknar Musikkskúla, og hesar skulu, saman við CV og prógvum, sendast til Nes kommunu, Toftavegur 3, FO-650 Toftir ella umvegis teldupost til nes@nes.fo í seinasta lagi 3. oktober 2018. Ynskja áhugaði at vita meiri um leiðarastarvið, ber til at ringja til Sølva R. Hansen, mentanardeildarleiðara í Runavíkar kommunu, telefon 221226.
Nes Sóknar Musikkskúli


c: text/html

text:
Orð: Britt Rasmussen
Vit í talu og sangi nú heilsa tær her
kæri landsmaður vælkomin ver.
Her tann Harra at minnast, sum vann teg so dýrt
læn mær oyrað hvar enn tú so býrt.
Jesus upprisin er, tí til Himmals tað ber,
og tað vilja vit siga tær her.
Verð ei ov seinur, lurta, hann er nú í nánd,
hygg á hann, sum kann slíta øll bond.
Nú er veturin farin, hvør skuldi tí trú
at tað, sum lá so følnað og turt.
Aftur livnaði upp og so grønt stendur nú
og tær boðar um bara tú trýrt.
Mangan her niðri heiðraður maðurin er,
fyri dygd og tað verk, sum hann ger.
Men hvønn dag okkar eyga eitt skaparverk sær
ongan heiður tann skaparin fær.
Boygg teg tí nú í dag og til kallið sig ja,
tá vit hittast í Himmalsins stað.
Prís og heiður til hann, sum so dýrt okkum vann
Halleluja og takk tú meg fann.

robotstxt: allowed

filter: keep


text:
Umframt at gera avtalur við skúlar, almennar stovnar, fyritøkur og onnur í Føroyum ger Fjølrit eisini millumlanda sáttmálar.
Í millumlanda sáttmálum verður avtalað, hvussu farast skal fram, endurgevur og nýtir brúkari í Føroyum verk hjá rættindahava í hinum sáttmálalandinum og øvugt.
Tvey sløg av millumlanda sáttmálum
Í A-sáttmálum verður avtalað, at føroyskir rættindahavar fáa viðurlag, verða verk teirra nýtt í hinum sáttmálalandinum. Somuleiðis skulu vit rinda viðurlag til hitt sáttmálalandið, um vit í Føroyum nýta verk hjá rættindihava í tí landinum.
Í B-sáttmálum verður avtalað, at viðurløgini verða verandi í tí landinum, har verkið er nýtt. Hesar avtalur hava við sær, at um verk hjá føroyingi verður nýtt í øðrum landi enn Føroyum, verður viðurlagið verandi í tí landinum. Í Føroyum varðveita vit viðurløg fyri verk, ið vit hava nýtt, men sum rættindahavar í hinum sáttmálalandinum eiga. Hesin peningur er “harraleysur” og kann verða útlutaður til føroyskar rættindahavar. Sí reglugerð fyri útlutan.
Fjølrit hevur hesar millumlanda B-sáttmálar:
- Danmark: CopyDan Tekst og Node.
- Noreg: Kopinor.
- Ísland: Fjölís.
- Svøriki: Bonus.
- Finnland: Kopiosto.
Altjóða samstarv
Fjølrit er limur í IFRRO, the International Federation of Reproduction Rights Organisations, og tekur við hesum lut í altjóða samstarvi. Okkara millumlandasáttmálar eru grundaðir á hetta samstarv.


text:
So var aftur SuppuSunnudagur. Yayyy!! Er tað ikki lekkurt at fáa eina góða heita suppu ein tílíkan dag?
Tað góða við suppum, er eisini tað at tú kanst gera tær tímar undan tær skulu etast. Tær eru lættar at hita upp aftur, og kunnu og fleiri førum smakka enn betur, tá ið tær hava staðið eina løtu.
Henda uppskriftin er so løtt at fylgja, og tá alt er komið í grýtuna, passar suppan mest sum seg sjálva. Tak børnini við at skrella eplir og fá eina hugnaliga løtu í køkinum.
Tilfar til 2 persónar
500 g eplir
2 purrur
1 leyk
150 g rómaost
4 dl vatn + ein grønmetis bótarmola
olju til steiking
Salt, pipar og chili
Omaná og afturvið
Smáir fleskabitar
fríska purru
Breyð
Arbeiðsháttur
Sker leykin smátt og brúnka hann skjótt í grýtuni. Skrella eplini og sker tey í smáar bitar og koyr tey í grýtuna. Reinsa og sker purrurnar og koyr tær í saman við leykinum og eplunum. Koyr nú vatnið og grønmetis bótarmolan í grýtuna og lat kóka í áleið 20 minuttir.
Ímeðan suppan kókar, kanst tú steikja fleskabitarnar á pannu ella í ovninum.
Blenda nú suppuna við einum stavblendara, so ongir klumpar eru í. Síðani koyrir tú rómaostin í og smakkar til við kryddaríum.
So er klárt at borðreiða hesa lekkru suppuna, sum hevur ein so góðan og bleytan konsistens.
Vælgagnist.
M&K


text:
Pausa ein limaskap:
Tá tú ynskir at pausa tín limaksap, kanst tú pausa haldið í upp
til 4 mánar í senn. Ein pasua kann td. vera frá 1.august til
1.oktobur. Hesar 2 mánarnar skal so ikki gjaldast fyri limaskap.
Men tað kostar 99 kr. at halda eina pausu. Hetta er eitt
eingangs gjald.
Um tú t.d pausar tín limaskap mitt í einum mána og tú hevur goldið
fyri fyri henda mánan, geva vit tær pengarnar aftur á tína konto
hjá okkum frá tí datonum pausan er gjørd og til tann síðsta dagin í
mánanum, so tú noyðist ikki at pausa títt hald áðrenn tann fyrsta í
einum mána, tá tú altíð fært "rest"gjaldid aftur.
Fyri at taka eina pausu kanst tú antin send okkum ein email til info@vaelvera.fo ella koma ein
túr forbí sentrið. Tú kanst ikki pausa títt hald yvir telefon.
At pausa ein limaksap kann vera sera hent, um ein eitt tíðarskeið
ikki hevur tíð ella møguleika fyri at trena.


text:
Í dag fyllir Norðulandahúsið 20 ár, men í gjáramorgun helt Norðurlandahúsið ein seinasta tannáringamorgunmat, har hugt varð bæði aftur á søguna hjá Norðurlandahúsinum og frameftir at tiltøkum bæði komandi dagarnar og komandi árini.
Tað var lagt upp til ein hugnaligan morgunmat í Norðurlandahúsinum í gjáramorgun. Ein morgunmatur, sum Birgir Kruse skemtandi segði, tá ið farið varð til borðs, var seinasti tannáringamorgunmaturin, nú húsið fór burtur frá sínum tannárum og upp í tey meira vaksnu 20-ini. Bollarnir, osturin, teið og kaffið smakkaði væl ímillum tað sera fjølbroytta morgunmatarborðið, sum bæði taldi leiðslu úr Norðurlandahúsinum, miðlarnar og eisini listarfólk sum limir úr Gestum, Ólav Hátun og Kristian Black. Modellpallurin av stóra føroyska sangleikinum Skeyk, sum varð framførdur í Norðurlandahúsinum, var enntá eisini sloppin upp í part, har hann stóð mitt á borðinum ímillum miðlablokkar, skráir og bollar.
Stórfingin føðingardagur
Helga Hjörvar, íslendski stjórin í Norðurlandahúsinum, breyt smáprátið við morgunmatarborðið av, tá ið hon bjóðaði vælkomin og gav orðið til Birgir Kruse, sum segði frá føðingardagsskránni komandi dagarnar.
- Hugskotið við skránni er, at hon skal vera ein geografisk umboðan av Føroyum til bæði listarfólk og áskoðarar og til allar aldursbólkar, greiddi Birgir Kruse frá.
Og fjølbroytt er føðingardagsskráin. Byrjað verður klokkan trý hósdagin við einari framsýning kallað Hús millum miðlar, og er hetta ein framsýning um Norðurlandahúsið í Føroyum í tjúgu ár, sum lýst í bløðunum Dimmalætting og Sosialinum.
- Bløðini hava havt sera stóran týdning fyri Norðurlandahúsið og hava lýst og ummælt okkara tiltøk bæði væl og nágreiniliga, greiðir Helga Hjörvar frá hesi framsýning.
- Norðurlandahúsið hevur eisini verið miðlasøguliga spennandi. T.d. hevur Listastevnan fylt oddagreinar, og hesar plaga at hava stóran týdning, greiðir Birgir Kruse víðari frá blaðframsýningini.
Næsta tiltak á skránni sjálvan føðingardagin klokkan fýra er eitt kjak um leiklut Norðurlandahússins á føroyska mentanarliga pallinum tjúgu tey farnu árini og tey komandi árini, sum er kallað Koddi ella avbjóðing. Í hesum kjaki luttaka Eyðun Andreassen professari, Høgni Hoydal, landsstýrismaður við mentamálum, Helga Hjörvar stjóri í Norðurlandahúsinum, og Birgir Kruse verður orðstýrari.
Seinni á kvøldi sjálvan føðingardagin, klokkan hálvgum átta, verður tann stóra gallakonsertin, har Havnar Hornorkestur, eitt Føroyakór, sum Ólavur Hátun stjórnar, og Føroya Symfoniorkestur fara at framføra. Umframt tónleikin fara Helvinn Høst, formaður í Stýrinum fyri Norðurlandanhúsið, Høgni Hoydal og Per Unckel, aðalskrivari í Norðurlendska Ráðharraráðnum, at flyta fram røðu. Sum skilst er nærum útselt til konsertina.
Fyllir eisini alt vikuskiftið
Norðurlandahúsið fyllir sum kunnugt í dag, men føðingardagstiltøkini halda tó fram alt vikuskiftið, og eru hesir dagar serliga tilognaðir teimum yngru, men eisini er ein spennandi og øðrvísi álendsk trio á skránni leygardagin. Trioin, sum kallar seg Trio Azur, fer at spæla í Klingruni í húsinum klokkan fýra. Trioin fer at frumframføra Ciel ouvert hjá Henrik Johansson umframt onnur verk fyri floytu, klarinett og slagverk.
- Hendan trio spælir eitt sindur av jazzi. Og er hetta tann einasti jazzurin, sum er við á føðingardagstiltakinum, hóast Jazzfestivalurin hevur havt sera stóran týdning fyri Norðurlandahúsið. Men tað er onki krav, at øll tiltøk, sum hava verið í Norðurlandahúsini ígjøgnum árini, verða umboðað á 20 ára føðingardegnum. Eitt nú er tað elsta tiltakið í Norðurlandahúsinum, barnadansurin, ikki umboðaður. Vit settu okkum fyri, tá ið vit gjørdu hesa føðingardagsskránna, at skráin skal vera ein geografisk umboðan av Føroyum til bæði listarfólk og áskoðarar og til allar aldursbólkar, greiðir Birgir Kruse enn eina ferð frá.
Tórshavnar kommuna fer eisini at heilsa Norurlandahúsinum á føðingardegnum, og tað fer kommunan at gera við Musikkskúlanum, sum fer at framføra í Høllini klokkan 19:30 fríggjakvøldið. Jan Christian, borgarstjóri, bjóðar vælkomin til tiltakið, og síðan verður ballett, sangur og tónleikur á skránni.
Og at enda leygarkvøldið verður veruligt Rokk-O-Rull á skránni, tá ið Gestir, Mind´s Eye, Makrel, Krit og Hatespeech fara at framføra í Høllini klokkan hálvgum átta, har tey ungu kunnu nýta høvi at hátíðarhalda Norðurlandahúsið.
Sunnudagin klokkan trý sleppa børnini framat í Høllini. Tutl fer at leggja barnafløguna Sóljudansir, har úr Alexandur Kristiansen eigur bæði orð og løg, fram. Kinna Poulsen, Unn Patursson, Kári Sverrisson, Herluf Lützen og Eyðun Ásason fara at syngja nakrar sangir av fløguni, og Spælimenninir úr SvF-sendingini Borð um Borð fara at spæla undir.
- Hetta tiltak verður eitt høvi fyri foreldur og børn at koma saman í mentan, og tað er ikki so ofta, at tað høvið bjóðar seg fram. Tað er í hvussu so er nakað heilt serligt, greiðir Birgir Kruse frá.
Og tær allar størstu stjørnurnar úr Stjerne for en aften fara at enda føðingardagshaldið fyri Norðurlandahúsinum. Stjørnurnar fara á pallin í Høllini klokkan 20 og 22, og føroyingar kunnu tá síggja teirra egnu stjørnu Guðrun Sólju Jacobsen framføra saman við Jacob Andersen, Martin Petersen og einum ferðandi orkestri frá stóru sjónvarpskappingini. Harumframt fer Brandur Enni at framføra nøkur løg.
Endurskoða virksemi
Norðurlandahúsið hevur verið karmur um nógv spennandi og øðrvísi tiltøki hesi 20 árini, tað nú hevur verið til. Síðani 8. mai 1983 hevur alt frá symfonikonsertum, Prix Føroyum og ymsum listaframsýningum verið á skránni. Og nú húsið fer um eitt nýtt áratíggju, so verður virksemið í Norðurlandahúsinum øll hesi 20 seinastu árini endurskoðað rundan um hugnaliga morgunmatarborðið, hendan seinasta dagin húsið bert er 19 ár.
- Vit hava altíð endurskoðað virksemið og húsið. Spurt verður ofta ímillum okkum sjálvi sum arbeiða í húsinum, hvørjum vit skulu leggja okkum mest eftir. Men Norðurlandahúsið er ikki farið inn og gjørt tær stóru broytingar, men broytingar hava ment seg í takt við broytandi (føroyska) mentan, og tað fara tær væntandi eisini í framtíðini, so húsið er altíð í støðugari menning, greiðir Helga Hjörvar at enda frá.
Dimmlætting ynskir Norðurlandahúsinum hjartaliga tillukku við teimum 20 árunum og blíðan byr framyvir.
Eyðhild Jacobsen, Dimmalætting 7. mai 2003


text:
Venjingarskrá - Runavík
Her sært tú hvørji lið vit hava gjøgnum vikuna. Ynskir tú
at tekna teg til eitt lið, kanst tú gera tað her. Liðskráin er galdandi frá
3. septembur til 2. decembur 2018.
* Byrjar tann 10. septembur.
** Byrjar tann 14. septembur.
Stramma upp
Hesin tímin er ætlaður tær, ið ynskir at styrkja kroppin, betra
um úthaldni og sum heild koma í betri form. Til ein slíkan tíma
brúka vit ymisk amboð so sum stepbonk, máttu og lættari vektir,
umframt at venjingar verða gjørdar við egnari kropsvekt. Við góðum
tónleiki venja vit serliga armar, rygg, búk, lør og rumpu - helst
fleiri vøddabólkar samstundis, soleiðis at vit eru effektiv! Hevur
tú ongantíð ella bert fáar ferðir verið til holdtímar, er hetta ein
góður tími til tín, tí greitt verður væl frá øllum rørslunum.
Zumba
Vit dansa so sveittin spríkir av pannuni! Hetta er stuttlig og
effektiv venjing, sum er bygd upp við smáum serium innan ymisk
dansisløg sum til dømis salsa, cumbia, calypso, merengue, samba og
reggaeton. Zumba snýr seg ikki um at duga at dansa, men snýr seg
fyrst og fremst um at røra seg á ein stuttligan hátt. So kom og
brenn kaloriur uttan at tú hugsar um tað!
Tabata
Í 30 - 45 minuttir fært tú pulsin upp, styrkir kroppin og fært
sveittan fram. Venjingarnar eru einfaldar, og øll kunnu vera við.
Hvørt øvilsi verur vant í 20 sek ímillum 6 - 8 ferð og 10 sek pausa
er ímillum hvørt øvilsi.
Stepfit
Her arbeiða við intensivt og effektivt á einum steppbonki við
ymiskum einføldum trinsamansetingum. Í tímanum koma vit ígjøgnum
upphiting, pulsvenjing, styrki og avspenning. Við dynamiskum
rørslum venja vit allan kroppin, og fáa pulsin upp.
Pumpfit
Talan er um styrkivenjing, har stóru vøddabólkarnir verða vandir
við vektstong, vektskivum og egnari kropsvekt. Holdið er ætlað
øllum - tú avger, hvussu strævið tað skal vera, alt eftir hvørjar
vektir tú velur at brúka. Við Pumpfit kanst tú gerast sterkari,
fært betri úthaldni umframt at kroppurin fær væl vandar vøddar.
Yoga/Pilates
Liðtímin er júst fyri teg, ið ynskir at styrkja bæði kropp og
sinn, loysa upp fyri spenningum og minka um strongd. Tímin er fyri
øll, bæði roynd sum óroynd, og fevnir um at betra javnvágina,
smidleikan, kropstilvitanina og samt styrkina. Arbeitt verður
eisini við andadráttinum, fyri at fáa hann at hanga saman við
teimum ymisku rørslunum. Tímin endar altíð við meditatión, so minst
til at hava heit klæðir ella teppi við fyri at halda
hitan.


text:
Stevnuskrá
Stevnuskrá
- MEGD arbeiðir fyri líkarætti
- MEGD hevur til endamáls at bøta um støðuna og livikorini í samfelagnum hjá teimum, ið bera brek
- MEGD er óheft partapolitiskt og átrúnaðarliga
Handikappolitikkur er samfelagspolitikkur
Grundarlagið undir øllum arbeiði á brekøkinum og treytin fyri einum góðum samfelag er, at øll meniskju hava sama virði. Eitt samfelag hevur ábyrgd av øllum borgarum. Myndugleikarnir hava økisábyrgd, har mál verða viðgjørd á røttum stað.
Fólk, ið bera brek ynskja ikki frammíhjárættindi, men somu møguleikar sum øll onnur.
Saman við limafeløgunum og øðrum felagsskapum arbeiðir MEGD fyri at vísa á og loysa samfelagsligu trupulleikarnar hjá teimum, ið bera brek.
Líkarættur
Vit krevja líkarætt uttan mun til førleika. Vit krevja, at fólk, ið bera brek, ella avvarðandi teirra, eru við í øllum avgerðum, sum viðvíkja teimum.
Samanhald
Øll menniskju hava tørv á felagsskapi, tí skal samfelagið vera lagað soleiðis, at øll hava møguleika at taka lut í tí, sum fer fram í samfelagnum.
Samhaldsfesti
Samhaldsfesti (solidaritet) er áhugin fyri tí einstaka borgaranum og viljin at arbeiða fyri rættvísi og líkarætti. Við at gera batar í samfelagnum eru vit við til at bøta um umstøðurnar hjá tí einstaka.
Fólkaræði
Í einum fólkaræðisligum samfelag eiga øll menniskju at hava møguleika at fremja sínar hugsjónir og síni sjónarmið. Har fólk, ið bera brek ikki hava møguleikan at gera seg galdandi eins og onnur, er fólkaræðið ikki til staðar. Fólk, ið bera brek krevja, at samfelagið verður ment soleiðis, at øll kunnu taka lut. Tað er ein sjálvfylgja, at fólk, ið bera brek, eru við í menningini av samfelagnum.
Tað er ógjørligt hjá tí einstaka at broyta samfelagið. Men saman eru vit sterk. Í felag arbeiða vit stig fyri stig fyri einum samfelagi fyri øll.
Fólk, ið bera brek, skulu ikki laga seg til samfelagið, men samfelagið skal rúma til øllum.


text:
Blákrossungdómur
BKU er limafelagið í Bláa Krossi fyri tey, sum eru undir 30 ár.
BKU (Blákrossungdómur) hevur til endamáls at broyta hugburðin hjá ungdómi við rúsdrekka og -evnum við at vitja tiltøk, legur og festivalar.
Vaksandi trupulleiki:
Rúsevni eru ein vaksandi trupulleiki millum ungdómin í Føroyum, og fleiri kenna trýst at smakka sær á rúsdrekka. Eisini siga fleiri seg hava tað trupult við at hava tað stuttligt, um tey ikki eru rúsaði. Av teimum, sum velja at siga nei, uppliva fleiri, at tey mugu hava eina orsøk fyri og geva frágreiðing um, hví tey velja ikki at drekka.
Boðskapurin við átakinum er greiður – tað er ok at siga nei.
Liv Lívið:
BKU hevur eitt átak koyrandi, sum kallast Liv Lívið. Har verður dentur lagdur á, at liva lívið og hugna sær uttan at rúsa seg. Hetta er skipað á tveir hættir:
- Byngjan: At skapa eitt rúsfrítt øki at hugna sær í á festivalum og tiltøkum um sumri.
- #RúsfríttSummar: Eitt online átak, har mann bjóðar ungdóminum av at royna eitt #RúsfríttSummar og samstundis broyta vangamyndina á Facebook fyri at stuðla tiltakinum.
Heiðursløn fyri Liv Lívið
Fyrr í vár fekk BKU heiðursløn frá FUR fyri verkætlanina “Liv Lívið”.
FUR (Føroya UngdómsRáð) valdi at lata heiðuslønir til tríggjar verkætlanir ella eldsálir. Tær blivu lætnar á landsfundinum hjá FUR 25.03.17. Við heiðurslønini fekk BKU 5.000 krónur.
BKU-nevndin:
Tú ert hjartaliga vælkomin at seta teg í samband við okkum:
Nevndarlimur: Sjúrður Steinhólm, 581798, s.steinholm@gmail.com
Nevndarlimur: Heri Danielsen, 279737, heridanielsen1@gmail.com


text:
Fyribyrging
Fyribyrging av rúsdrekka/rúsevnum er ein týðandi partur av arbeiðnum hjá Bláa Krossi Føroya.
Fyribyrgingardeildin bjóðar millum annað ráðgeving til ung, familjur, fakfólk og onnur. Eisini verður undirvíst á skúlum, stovnum, arbeiðsplássum, samkomum, ungdómshúsum, legum og aðrastaðni.
Ráðgevingin fevnir millum annað um rúsdrekka og rúsevnisfyribyrging og onnur evnir, so sum sjálvsálit, sjálvsvirði, bólkatrýst, læran um at seta mørk, og hvussu tað kann vera fyri eitt barn, at vaksa upp í einum heimi har rúsur er ein trupulleiki.
Fyribyrgingarleiðari
Alisa Hammer,
tel: 770709
teldupostur: alisa@blakross.fo


text:
Um okkum
MEST strembar eftir at veita kundunum álítandi loysnir
Vit vita, at álit er tað, sum heldur í longdini og sum ger at okkara kundar koma aftur. Tí verður alt okkara virksemi lagt til rættis eftir hesari stremban.
Samtakið MEST er samansett av trimum virkisøkjum:
-
Skipasmiðjuvirksemi í MEST Tórshavn og MEST Skála
-
Framleiðsluútgerð til vinnuna á sjógvi og landi í MEST Runavík
- Offshore tænastur og arbeiðsmegi til oljuvinnuna umvegis PAM Offshore Service
Við royndum heilt aftur frá byrjanini av seinastu øld er MEST í dag ein nýmótans fyritøka við vælútbúnum og virkisfýsnum starvsfólkum og tí nýggjastu tøknini innan framleiðslu og umvælingar.
Virksemi umfatar í høvuðsheitum at smíða, umbyggja og umvæla skip – og at framleiða útgerð úr rustfríum stáli til vinnuna á sjógvi og á landi.
Umleið 180 starvsfólk eru knýtt at virkseminum her á landi – og millum 100 og 200 starvsfólk hjá dóttirfelagnum PAM Offshore Service. Okkara starvsfólk eru serkøn innan stál, el, mekanikk, hydraulikk, timbur, og máling. Eisini selja vit eykalutir, umboða ymiska útgerð og veita tænastur við togarum og kranum.
Leita og finn nærri frágreiðingar um tær ymisku tænasturnar, ið vit bjóða!


text:
Nýggjastu tíðindini
Melda til tíðindabræv
Tíðindi - 11. juni 2018
Umframt at tilmeldingarfreistin er flutt til hósdagin 14. juni, er nú eisini avgjørt at skipa fyri Fótbóltsskúla í Vági
Í mai mánað varð nýtt graslíki lagt á vøllin í Vági - Mynd: www.fsf.fo
Í døgunum 29. og 30. juni skipar Fótbóltssamband Føroya fyri árliga Fótbóltsskúlanum. Seinastu árini hevur Fótbóltsskúlin verið skipaður í samstarvi við HB og B68, men nú er avgjørt, at í ár verður Fótbóltsskúlin eisini í Vági, í samstarvi við FC Suðuroy.
Samstundis sum ein fótbóltsskúli er komin afturat, er tilmeldingarfreistin eisini flutt, og er nú hósdagin 14. juni.
Stað og dagar
- í Gundadali 29. og 30. juni
- á Toftum 29. og 30. Juni
- í Vági 29. og 30. juni
Tíð
- Fríggjadag kl. 13:00-17:00 (møta kl. 12:30)
- Leygardag kl. 10:00-15:00 (møta kl. 09:30)
Tilmelding
Tey, ið vilja á Fótbóltsskúla hjá FSF í ár, kunnu melda seg til í Nethandilinum á heimasíðuni hjá FSF. Vel ”Fótbóltsskúlin 2018”. Tilmeldingarfreistin er hósdagin 14. juni 2018.
Kostnaðurin fyri at luttaka er 400 kr. Gjaldið er fyri luttøku á Fótbóltsskúlanum og fyri mat, frukt, bólt, t-troyggju og luttøkubræv.
Fótbóltsskúlarnir eru ætlaðir børnum í aldurinum 6 til 14 ár (fødd 2004 til 2012).


text:
Í dag var samkoma í hølunum hjá Steinprenti á Skálatrøð í Havn í sambandi við at nýggj, sera áhugaverd bók var útgivin.
Tað eru Jens Kjeld Jensen úr Nólsoy og Føroya vinurin Søren Sørensen sum hava skriva bókina "Færøernes fugle, fakta og tal" og forlagið í Støplum sum gevur hana út.
Bókin er sera snotulig og gevur tær skjótt og lætt allar viðkomandi og áhugaverdar upplýsingar um øll 312 fuglasløg og meira enn 30 undirsløg sum eru sædd í Føroyum í gjørnum tíðirnar og heilt fram til 31.12.2014 og vísur allar fuglarnar í einastandandi myndum.
Meira um bókina á www.jenskjeld.info undir Bókaútgávur
Myndir: Rodmundur á Kelduni
Um tú veitst okkurt, sum VP ikki veit - skriva so til vp@vp.fo


text:
Í dag var landsstýrismaðurin í uttanríkis- og vinnumálum á kurteisisvitjan hjá Carla Sands, amerikonsku sendifrúnni í Keypmannahavn.
Carla Sands tók við embætinum við ársenda í fjør og hetta er fyrstu ferð, hon hittir umboð fyri landsstýrið.
Poul Michelsen nýtti høvið at greiða frá um føroysk viðurskifti – serliga leiklutin hjá Føroyum í altjóða høpi og búskapargongdini seinnu árini. Eisini var komið inn á handilsviðurskiftini millum Føroya og USA, sum er triðistørsti marknaður fyri føroyskan útflutning. Í fjør seldu føroyskar fyritøkur fyri slakar 800 milliónir til USA, svarandi til sløk 10 prosent av samlaða útflutninginum.
Á fundinum umrøddu tey millum annað eisini broytiligu støðuna í heiminum í dag, har ábyrgdarfult samstarv og felagsskapur eru ein fortreyt fyri framburði.
”Bæði politiskt og handilsliga er USA ein týðandi samstarvsfelagi hjá Føroyum. Vit eru ein samrunnin partur av vesturheiminum, og standa saman um grundleggjandi frælsisvirði. Eisini frælsan handil, har tað er okkara greiða áhugamál at kunna keypa og selja á ymsum marknaðum – bæði fyri at spjaða váða og fyri at fáa sum mest burturúr,” sigur Poul Michelsen, landsstýrsmaður.
Carla Sands kemur eftir ætlan á vitjan í Føroyum í august.
Um tú veitst okkurt, sum VP ikki veit - skriva so til vp@vp.fo


text:
Orð: Jákup Dahl
Lag: Vísulag (Lívligt er á bønum í dag)
Viðmerking: Yrktur í 1902 til fólkafund á gamla tingstaðnum Uppi millum Stovur í Øravík
1. Lat birtast upp eina gleðistund,
dreingir og menn,
vit samlast her á forna fund,
tí móðurmál várt tað ljóðar enn.
2. Tað hoyrdist her í fornu tíð,
frítt var tað tá,
vár hjartatolkur í frið’ og stríð’,
ei annað mál kendist landi á.
3. Við tingstein og við harraborð,
við kirkjustól,
tá hoyrdust málsins heimligu orð,
tí átti tað egið heiðursból.
4. Í langa tíð tað órøkt fekk,
virdist ei hátt,
men tó tað ei til grundar gekk,
tí í sær tað átti sterkan mátt.
5. Nú nøridst hitandi lyst í oss,
dreingir og menn,
at leita fram á gomul pláss
og vita, um mál várt dugir enn.
6. Og rudda so ta gomlu grund,
byggja upp nýtt heim,
so móðurmálið á hvørji stund
kann ráða í egnu borg við gleim.


text:
Her kanst tú søkja um kapital
Tað er umráðandi, tá tú/tit í umsóknini neyvt greiða frá verkætlanini, so hava vit eitt gott grundarlag fyri at viðgera og taka støðu til umsóknina so skjótt sum gjørligt.
Vit biðja teg fylla út umsóknina niðanfyri. Tá hetta er gjørt, trýstir tú á “send”. Minst til at viðfesta virkisætlanina, tá tú sendir hendan teldupostin. Her kanst tú heinta niður ein frymil til virkisætlanina.
Leinkja til umsókn
NB! Um pdf-fílurin ikki riggar í tínum browsara, skalt tú fyrst goyma pdf-fílin á tínum skrivaraborði. Síðani kanst tú opna oyðublaði og trýsta á “Send”.


text:
Á Kálvagerði 14 í Tórshavn býr ein familja, ið telur fýra fólk; Silvia Láberg, Jan Mohr og døtrar teirra, Lea 12 ár og Brá 10 ár.
Silvia er ættað úr Skopun, og Jan er frá Tórshavn. Silvia arbeiðir sum hjálparfólk á dagstovninum Kurl@, Jan er KT-maður á Formula, og genturnar ganga í 4. og 7. flokki á skúlanum á Fløtum.
Avgjørdu at keypa onnur hús og umvæla – Silvia greiðir frá
Í 2014 valdu vit at selja okkara “gamla” hús á Folagerði. Húsini vóru blivin alt ov lítil, og máttu vit tí annaðhvørt byggja út ella finna eini onnur hús.
Tað var umráðandi fyri okkum, at vit ikki máttu flyta ov langt vekk frá táverandi grannalagnum, tá ið genturnar hjá okkum vóru byrjaðar í skúla og høvdu fingið vinfólk í umráðnum.
Vit vóru so heldig, at í aðrari gøtu í sama grannalagið, vóru eini tvíhús til sølu, sum vit sóu vera væl egnaði til okkum sum familja, og keyptu vit tí tey.
Húsini eru frá 1989, og alt var frá uppruna, uttan vesið og innhurðarnar.
Vit vóru á einum málið um, at húsini skuldu høvuðsumvælast í stigum, ímeðan vit búðu í teimum.
Vit hava skift: Loft, gólv, køk, vindeygu, tapetserað og málað av nýggjum, flutt veggir, gjørt eitt eyka vesi, pussað trapputrinini og málað vangarnar, lagt ventilatión, nýggjan klædning, nýtt bryggers, og tað, sum stendur fyri framman, er at gera durin meira opnan og gera tað vesið um, sum var.
“ Tað var ein ógvuliga strævin tíð, serliga tá ið umvælingin av stovuni og køkinum fór fram, tí ein fekk ikki uppihildið seg nakrastaðni”Silvia Láberg
Afturat hesum skal eg siga, at tann, sum eigur størsta rós uppiborið, er Jan, sum hevur gjørt allar umvælingar sjálvur, uttan vindeyguni, har fekk hann hjálp frá einum í familjuni. Tað var ein ógvuliga strævin tíð, serliga tá ið umvælingin av stovuni og køkinum fór fram, tí ein fekk ikki uppihildið seg nakrastaðni.
Húsini eru í tveimun hæddum, pluss ovastaloft. Í niðaru hæddini er høvuðsinngongd, durur, vesi, bryggers/vaskirúm og tvey kømur. Í ovaru hæddini er hjúnakamar, vesi og køkur/stova í einum.
Fjálgur og fjølbroyttur stílur
Eg dugi ikki heilt at siga, nær mín áhugi fyri innrætting stakk seg upp, men mær hevur altíð dámt væl at havt tað hugnaligt og fjálgt rundan um meg. Eg kann tó siga, at eg havi havt tríggjar bústaðir, har stílurin hevur verið sera ymiskur. Stílurin, sum eg havi nú, er heilt sikkurt eitt sindur fjølbroyttur. Mær dámar væl tað ljósa træið saman við hvítum og teimum væl umtóktu pastell-litunum. Eisini havi eg tann svarta og tann gráa litin runt umkring, tí eg haldi, hann er so tíðarleysur. Um eg skal velja okkurt burturúr, sum vit eru serliga glað fyri, so er tað familjumyndirnar á vegginum, umframt tann fjøllbroytta stílin.
Eg haldi sjálv, at tann reyði tráðurin er ígjøgnum øll húsini. Sjálvt í kamarinum hjá tí eldru dóttrini sær ein hesar litir og stílin aftur. Vit hava valt henda stílin, tí hann er heimligur. Og fyri okkum er hann serliga hugnaligur.
“Eitt gott ráð til ein, ið skal annaðhvørt keypa ella umvæla eini hús ….. FLYT IKKI INN FYRR ENN LIÐUGT ER !!!”Silvia Láberg
Tað rúmið, sum okkum dámar allarbest, er stovan og køkurin, hetta tí, at har er pláss fyri okkum øllum. Har kann henda nógv, tí rúmið er í einum. Ein kann stákast í køkinum, ímeðan onnur kunnu hugna sær í stovuni til ein film ella eitt hvørt. Eisini er møguligt hjá gentunum at gera síni skúlating í stovuni, tí í horninum í stovuni hava vit eisini eitt skrivaraborð. Hetta rúmið samlar okkum, og tað ELSKI eg!
Tann størsti parturin av okkara húsið er innrættaður við møblum o.ø. frá Ikea. Men aðrar merkisvørur eru eisini at síggja runt í okkara heimið.
Eitt gott ráð til ein, ið skal annaðhvørt keypa ella umvæla eini hús ….. FLYT IKKI INN FYRR ENN LIÐUGT ER !!!
Áðrenn umvælingina (og ímeðan)
Trýst á myndirnar fyri at síggja tær í størri útgávu
Eftir umvælingina
Trýst á myndirnar fyri at síggja tær í størri útgávu
Deil Hesa Greinina


text:
Atlas til heim og skúla vendir sær til húskið og skúlaverkið í Føroyum. Atlas til heim og skúla tekur støði í ensku útgávuni Collins Student World Atlas, sum Erla Olsen hevur týtt til føroyskt.
Umframt landakort eru eisini gjørd evniskort uttan úr heimi og úr Føroyum. Fremst í útgávuni eru upplýsingar um at brúka atlasið og yvirlit, ið sýnir sólskipanina. Í føroyska partinum er nýtt føroyakort, sum Rói Højgaard á Føroya Dátusavni hevur teknað, og fleiri føroysk evniskort, sum ikki hava verið á prenti áður.
Í norðurlendska partinum eru stór topografisk landakort og evniskort, ið lýsa serlig norðurlendsk viðurskifti. Í evropiska partinum er leisturin tann sami, har vit fyrst síggja landakort og síðan fleiri evniskort við hagfrøðiligum tilfari.
Á sama hátt verður farið longur út í heim til Norðuramerika, Suðuramerika, Afrika, Asia og Osiania. Seinasti partur í atlasinum eru hagfrøðiligar upplýsingar úr øllum heiminum og ein umfatandi landafrøðiligur orðalisti.
Aftast er navnaskrá, ið sýnir tey fleiri enn 18.800 leitorðini í atlasinum.
Til brúk á samvirknum talvum fæst atlasið eisini sum PDF.
Heimskortið ‘Heimurin’ (Nám 2014) er eitt politiskt veggjakort, sum er í stødd 1:22 000 000 (1015 x 1380mm). ...
Heimskortið ‘Heimurin’ (Nám 2014) er eitt politiskt veggjakort, sum er í stødd 1:22 000 000 (1015 x 1380mm). ...
Føroyakortið, sum er í stødd 1:100 000 (120x80 cm), er teknað í Føroyum. Á kortinum eru fleiri enn 1700 staðar...


text:
Nú eru bert 4 dystir eftir í Betri deilidini á ár. Sigast má at seinastu dystirnir ikki hava gingið sum vit høvdu ynskt okkum. Vit liggja nú á einu 4 plássi í kappingini, og er hettar ikki tað sum vit høvdu vóna tá kappingarárið byrjaði. Sigast má at kappingarárið hjá NSÍ ikki hevur hilnast væl á ár. NSÍ var uppskotið til ein FM kanditat í ár, av fleiri fótbólts áhugaðnum, men tíverri hava vit ikki megna at liva upp til hettar, hóast vit hava havt eitt gott og sterkt lið á pappírinum.
Nú vit fara í gongd við seinastu 4 dystirnar, so hevur tað sera stóran týdning at vit megna at vinna hesar seinastu dystir, fyri at enda kappingarárið væl. NSÍ hevur framvegis eitt Evropa Cup pláss at spæla um, og um alt gongur væl seinastu dystirnar, so kunnu vit enda á einum 2 plássi í Betri deilidini, hettar krevur tó at NSÍ megnar at vinna sínar dystir, samstundis sum at B36 snávar í onkrum dysti. Víkingur er 5 stig aftanfyri NSÍ á stigatalvuni, og tað hevur stóran týdning at vit halda Víking aftanfyri okkum, um vit skulu út í Evropa at spæla komandi ár.
Nú er tørvur á at øll NSÍ viðhaldsfólk og stuðlar standa saman um felagið, og stuðla og hjálpa okkara monnum. Vit hava tørv á NSÍ andanum hesar seinastu dystir. Vit eru øll NSÍ, og tað er BEINT NÚ AT BRÚK ER FYRI ØLLUM. Latið okkum øll somul saman stuðla okkara monnum, og hjálpa teimun at geva sítt allarbesta, so vit fáa enda hettar kappingarárið væl.
Dagsins dystur er ímóti 07 Vestur, sum stríðist fyri at yvirliva eitt ár avtrat í Betri deildini, men NSÍ kann ikki verða gávumildir á heimavølli í dag, vit hava tørv á at vinna dystin, og fáa hasi 3 stigini á konto. So vit eru ikki í gávuhyri í dag, men krevja ein sigur frá okkara monnum. Hóast tað so bjóða vit øllum vælkomnum til dagsins dyst, og vóna at vit fáa ein góðan og undirhaldandi dyst.
Góðan dyst øll somul.
SAMAN STANDA VIT STERK! KOYR Á NSÍ


text:
So vóru tey 650 orðini av á hesum sinni. 146 søgur komu inn tilsamans og 24 av teimum eru lisnar í sendingini Góðan morgun Føroyar. Nú kanst tú sum lurtari siga tína hugsa um, hvørja søgu tær dámdi best. Kringvarpið hevur lagt ein lista út á heimasíðuna, har tú kanst atkvøða. Men kanska… les meira…. →
Í gjár vóru aftur 650 orð í Góðan morgun Føroyar. Hetta var 11 sending og higartil eru 134 søgur komnar inn tilsaman til allar sendingarnar. Hesaferð vóru tær 11, sum vóru um evnið Vetur. Ein søga um vetur, men við einum twisti. Søgan eg valdi at lesa upp, Jólagesturin eftir Káru Løkin,… les meira…. →
Hósdagin 27. november vóru tey 10. 650 orðini í Góðan morgun Føroyar. Evni hesaferð vóru 3 orð at kveikja sær hugin: Regn, kista og egg. Bergljót Debes Hentze valdi orðið regn, tá eg spurdi hana, meðan vit vóru “in the air” (tað regnaði ikki tann morgunin), og eg hevði hini við… les meira…. →
Hósmorgunin 20. november var søgan “Tór” vald at verða lisin upp í teimum 650 orðunum í Góðan morgun Føroyar. Bara tríggjar søgur komu inn hesaferð, so kanska evnið var eitt sindur ov umfatandi. Heiti á uppgávuni var “Eftir ervið”. Fimm fólk sita eftir ervið og bíðja hjá sakførara, eftir at testamentið… les meira…. →
Her er so søgan, sum eg valdi hesaferð. 13 søgur komu inn, fleiri vóru áhugaverdar og væl skrivaðar, men hendan hjá Riu Tórgarð, Brúgvin, var tann áhugaverdasta, mest óvantaða. Her kanst tú hoyra samrøðuna í Góðan morgun Føroyar í morgun. Geri so væl, her er hon: Brúgvin eftir Riu Torgarð… les meira…. →
So hava tey 650 orðini aftur verið í Góðan morgun Føroyar og nýggj uppgáva er sjálvandi komin til næstu viku. Hetta er tað, sum tit hugaðu høvundar kunnu hugna tykkum við komandi dagarnar: Eftir ervið Scenan er hendan: Fimm fólk sita og bíðja hjá sakføraranum. Eitt testamentið skal latast upp.… les meira…. →
Nú eru nakrir dagar farnir síðani seinastu 650 orðini, men her er so kortini tátturin í GMF og sjálv søgan. Uppgávan í síðstu viku var ikki heilt einføld, ein persónur skuldi skapast úr 5 orðum og søgan sigast um viðkomandi. Men nógv høvdu tikið av avbjóðingini. Heili 11 søgur komu… les meira…. →
Til táttin 650 orð fingu vit fyrstu ferð 30 søgur sendandi, men síðani eru oftast komnar einar 10-15 søgur inn. Ein verður vald at lesa upp sjálvan dagin, vit hava táttin.Tað er tann søgan, um bæði er best skrivað og á áhugaverdasta hátt fyllir uppgávuna, sum er til tann dagin. Men fleiri… les meira…. →
Uppgávan til næstu ferð í táttinum “650 orð” er ikki so einføld sum seinast, tá hon bara var “óhugni”. Tað merkir ikki, at hon er ringari at skriva, men bara at hon er longri at greiða frá. Hon er soljóðandi: Her hevur tú 5 orð: Lyklatyssi Súrepli Droymandi Niðanbrekka Forvitni… les meira…. →
So er hósmorgunin farin afturum, og 650 ræðandi orð hava verið í Góðan morgun Føroyar. Evni til søguna hesaferð var óhugni og 9 fólk vóru nóg djørv at senda at seta seg niður og skriva eina óhugnaliga søgu og senda inn. Eg valdi søguna “Hypnosa”, tí hon stutt sagt var… les meira…. →


text:
Um rúsurin fyllir nógv í lívinum hjá einum ungum, so er tað kanska, tí tey hava trupult við at takla lívið. Tað snýr seg ikki so nógv um hvussu nógv tú drekkur, men hví. Og tað snýr seg um avleiðingarnar, tað hevur fyri títt lív.
Kanska brúkar tú rúsin til at stýra tínum kenslum. Summi kenna stóran ótta, og rúsurin hjálpir teimum at tora betur. Summi kenna lítla og onga gleði í lívinum uttan rúsin. Og takkað verið rúsinum, kenna summi ung ein lætta frá trýstinum og strongdini, sum ofta eyðkennir gerandisdagin.
Í øðrum førum brúka ung rúsin til at passa betur inn sosialt. Tey rúsa seg, tí hini rúsa seg. Við rúsinum gerast tey ósmædnari og djarvari. Ella er rúsurin ein máti sum fragast at handfara negativar og skaðiligar relatiónir.
Og fyri summi er rúsurin einasti lættin í einum gerandisdegi, sum er merktur av ógvusligum kreppustøðum.
Rúsurin hjálpir. Men rúsurin er eingin varandi loysn. Og hann kann hava álvarsamar fylgir við sær. Tað hevur stóran týdning, at tú, um tú brúkar rúsin soleiðis, lærir at handfara lívið á ein annan, haldbarari hátt. Ein, sum ikki dugir at handfara lívið uttan at rúsa seg, kann lættliga gerast bundin at rúsinum og hava so stóran tørv á rúsinum, at viðkomandi ikki megnar at liva uttan hann. Og tað kostar sera nógv, bæði fyri tann, sum er bundin, og tey, sum hava við hann ella hana at gera.


text:
Kikarafiskur (glómuættin)
Epigonus telescopus (Risso, 1810)
Stødd: Kikarafiskur verður upp í umleið 75 cm langur, vanlig longd undir Føroyum er 25-40 cm.
Dýpi: Hann er úr 75 m niður á 1200 metrar, helst eisini djúpari. Ungir fiskar eru uppsjóvarfiskar, gamlir eru bæði uppi í sjónum og niðri við botnin.
Litur: Hann er brún-viólbláur, skyggjandi í ælabogalitum, tá hann er livandi. Trolveiddur fiskur hevur oftast mist roðsluna, og er hann tá óblankur, svart-brúnur um allan kroppin.
Teinar: R1 VI; R2 I + 9-11 (10); G II + 9; U 19-23.
Lýsing: Kropsskapið er eitt sindur køggut. Hann er umleið eins breiður og høgur. Hann hevur tvær rættiliga smáar, høgar og ólíkar ryggfjaðrar, fremra framman fyri miðjan fiskin, og aftara aftanfyri. Hann hevur eina gotfjøður á stødd umleið sum aftara ryggfjøður. Sterturin er nógv sýldur. Hann hevur stóra, leysa roðslu. Høvdið er lutfalsliga stórt. Eyguni eru sera stór, og eygnatvørmátið er nærum helvtina av høvdinum. Gronin er stutt.
Eyðkenni: Kikarafiskur minnir í skapi um gulllaks. Liturin. Tvær ólíkar ryggfjaðrar og tey stóru eyguni.
Týdningur: Aðrastaðni verður nakað veitt av kikarafiski.
da: Kikkertfisk, en: Bigeye – Bulls-eye, fr: Sonneur commun, ís: Glyrnir, no: Teleskopfisk
Útbreiðsla: Undir Føroyum fáast onkrir einstakir kikarafiskar ymsastaðni út av landgrunninum og bankunum vestanfyri og sunnanfyri. Hann er undir Íslandi og Føroyum til Marokko, í vestara parti av Miðjarðarhavinum og úti til havs á Miðatlantsrygginum, á bankum, tindum og grynnum har. Frá Cape Cod til Florida. Á sunnaru hálvu er hann við Nýsæland, Avstralia og Suðurafrika.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Orð: Kingo
Týtt: Jákup Dahl
1. Onga tíð er frá mær váði,
alla tíð er hjá mær náði,
aldri uttan sút og trá,
altíð kann eg Jesus sjá.
2. Alla tíð meg syndin nívir,
alla tíð mær Jesus lívir,
aldri uttan neyð og trong
altíð tó við bøn og song.
3. Nú í kúri, nú í kæti,
nú á grúgvu, nú í sæti,
oftast stór mín óró er,
altíð trúgvin ugga ber.
4. Sorg og gleði saman fylgjast,
søtt og beiskt er bland mær lutast,
blandað mær í lívsins skál,
slíkt er alt mítt ævimál.
5. Gráti eg á nátt og degi,
hjálp mær Jesus, at tín gleði
yvir synd og sorgum má
altíð yvirlutan fá.


text:
Orð: C. C. Luther
Lag: Geo. C. Stebbins
Týtt: Petur William Háberg
Skal eg fara við tómum hondum,
mínum frelsara møta so?
Ongan dag hava ofrað honum,
ongum borið frelsuboð?
Skal eg fara við tómum hondum,
skal eg tómhentur standa har?
Onga sál hava vunnið honum,
onga stjørnu vunnið mær?
Deyðans ræðsla meg ikki nívir,
Jesus leiðir um deyðans veg!
Men – at fara við tómum hondum,
hendan hugsan tyngir meg.
Á, tey ár, eg í syndum spilti,
kundu aftur eg livað tey!
Eg tey skuldi til Jesus givið,
honum tænt í lyst og neyð!
Upp, tú frelsti, tí tíðin rennur;
virka nú, meðan dagur er!
Deyðans nátt skjótt kann koma á teg,
bjarga sálum – dagur fer!


text:
“Oyjøssus navn, tú ætlar ikki einki!”
“Hvørjum hevur túú pyntað teg fyri í dag?”
“Tað er øgiligt sum tú hevur riggað teg til í dag”
Kenna tit til hesar setningarnar? Eg geri í hvussu er, og haldi faktiskt, at teir eru mega irriterandi. Eg veit ikki hvat man vil við hesum setningunum. Tað kann væl vera, at viðkomandi meinar, at man sær gott út, men tónin sigur líka sum “Altso, hví tímur tú at brúka so nógva tíð uppá tína útsjónd, tín kleyna???”.
Tað innasta plaggið
Lat meg líka sláa fast, at um man ikki hevur tað gott sálarliga, so er tað fullkomiliga líka mikið, hvussu man sær út uttaná. Eg haldi túsund ferðir heldur, at ein fyrst og fremst skal nýta tíð og orku, uppá at hava tað gott á innasta plagginum. Nemliga sálini. Um ein kennir seg væl innan, so hevur ein orku og hugflog, til at gera okkurt eyka burturúr sínum uttasta lagi.
Ja, mær dámar væl at vera í penum klæðum, lita hárið, leggja smynku á osf. Fyri meg er tað stuttligt og ein stórur partur av mínum kreativiteti. Eg eeeeelski at síggja fólk, sum hava gjørt okkurt burturúr sær. Eg haldi tað er so lívsjáttandi. Helst tá persónligheitin onkursvegna skýnur ígjøgnum. Men tað tykist sum um, at hetta ikki altíð verður hildið verið nakað positivt.
Eitt lítið samfelag
Eg havi millum annað onkra vinkonu sum sigur “Hatta er sooo kul, men hatta hevði eg ikki torað at farið í, í Føroyum”. Haaa?? hví ikki?? “Tí tað kennist sum um, at um man ger okkurt útyvir tað vanliga, so halda fleiri at man heldur seg verða okkurt meira enn hini, ella at man ger tað fyri at skríggja eftir uppmerksemi”. Útsjóndin er jú tað fyrsta ein sær, tá ein møtir fólki. Tískil blívur hetta eisini, tað fyrsta sum onnur døma ein útfrá. Hetta hevur bæði jaligar og neiligar síður við sær. Men hetta skal ikki halda einum frá, at úttrykkja sín kreativitet ella at lata seg í tað man hevur hug til.
Tað kann ikki passa, at man ikki skal kunna lata seg í tað man hevur hug til, uttan at verða bangin fyri, at fólk halda, at man heldur seg vera. Men eg gevi henni rætt. Eg havi eisini havt handan tankan nakrar ferðir, at tað ikki verður hildið verið so jaligt, sum eg haldi, at tað burdi.
Eg minnist væl aftur á, tað tíðina vit framførdu við Faroe5. Tá hoyrdu vit alla tíðina, at vit hildu okkum verða soo kular, og vit gingu runt sum nakrar primadonnir. Hetta minnist eg onki til, men havi onkuntíð hugsað, at tað hevur havt okkurt við tann mátan vit vóru ílatnar. Vit vóru kanska í klæðum man legði merki til, og hárið var stórt og onkuntíð høvdu vit kanska havt andlitið ov leingi niðri í smynkupunginum. Men hetta var eisini ein partur av tí kreativa, sum hoyrdi til.
Nú skal eg ikki koyra allar føroyingar í ein bólk. Men eg haldi kanska sum heild, at vit eru skjót at døma onnur. Jantelógin spælir, eftir mínari meining, ein alt ov stóran leiklut í tí føroyska samfelagnum. Er tað tí at samfelagið er so lítið og øll vita hvør hvørannar er? Skuldi hetta ikki verið ein fyrimunur? Skuldi vit ikki stuðla hvørjum øðrum meir?
Hví gera nakað burturúr útsjóndini
Um eg kundi bestemma (áhh gud, tað kann eg jú sjálvandi), so hevði eg verði ílatin, sum eg skuldi í veistlu hvønn dag. Eg haldi tað er soo lekkurt at snolla meg og føla meg væl. Men eftir hondini verður man troyttur av, at hoyra hasar setningarnar. Sum um at man er langt úti, tí man hevur brúkt 15 minuttir uppá at snolla seg um morgunin. Men hasir 15 min (ella tveir tímarnir.. haha.. nei tvætl, so galið er ikki. Men kanska 30 min) eg brúki um morgunin, gera mín dag so nógv betur.
Frá einum sálafrøðiligum sjónarhorni, so kann tað vit eru ílatin, hava stóra ávirkan á okkara lag. Tað eru kanningar gjørdar, sum vísa at um man hevur latið seg pent í, so hevur ein meira sjálvsálit tá man fer út um hurðina. Eisini verður stórur dentur lagdur á, at onnur síggja teg, práta við teg og hoyra teg á ein øðrvísi hátt um tú sært nossligur út. Um tú ert í reinum, stroknum klæðum, ístaðin fyri gomlum jogging buksunum og einari hálvskitnari t-shirt, síggja onnur at tú hevur yvirskot, og at tú leggur í teg sjálvan. Hetta útstrálar, at tú hevur virðing fyri tær sjálvum, og tískil virða onnur teg eisini. Men tað nyttar heldur ikki at lata seg í kjóla og høgan hæl, um tú slett ikki følir teg í tí. So tað ræður um at finna tað rætta til júst tín. Tín útsjónd er tað fyrsta fólk síggja, og um ein vil tað ella ei, so er tað, tað fyrsta fólk døma teg útfrá. Hetta er kanska eitt grunnskygt sjónarhorn, men hetta er veruleikin. Vit mugu minnast til, at talan er um fyrstahondsfatan, og her hava vit nokk øll uppliva at, okkara fyrstahondsfatan ikki altíð er eftirfarandi.
Stuðul og viðurkenning
Eg haldi at vit skulu gleðast um ymiskleikan hjá fólki. Rósa hvørjum øðrum og viðurkenna hvønn annan. Tað er líka mikið, hvat hvør er ílatin. Lat tey fáa frið at vera í, tí sum tey ynskja. Tað er teirra val. Um tú ikki hevur nakað positivt at siga um viðkomandi, lat so bara verða við at siga nakað. Tað gagnar sjálvdan nøkrum. (Uttan viðkomandi, spyyyr um tína meining).
Havi ein góðan týsdag í hesum gráa veðrinum. Eg vóni at tú lat teg í júst tað tú hevði hug til í morgun.
Eg vil gleðiliga hoyra tykkara meining um hetta evnið, so legg endiliga eina viðmerking inn!
M&K


text:
Gátuføri ringurin á Velbastað
Í fornfrøðiligu rannsóknini hjá Tjóðsavninum á Velbastað, komu ein gyltur fingurringur og ein hálvur silvurmyntur undan kavi. Kanningar hava staðfest, at sjáldsami silvurmynturin stavar úr Onglandi og er sligin fyrst í 900-talinum. Hinvegin er tað ikki eydnast at staðfesta, hvaðani gylti fingurringurin stavar. Hóast ábendingar eru um, at fingurringurin kann stava úr víkingaøld ella miðøld, so vita granskarar ikki um nakran ring, ið kann samanberast við gátuføra fingurringin, ið er funnin í útgrevstrinum niðri á Bakka á Velbastað.
Greinin hjá Helga D. Michelsen stóð í Frøði nr. 2 í 2016


text:
Forseti Sambandsríki Amerika
Forsetin í USA hevur tann størsta stjórasessin í USA. Donald Trump er núverandi forseti í USA, hann varð valdur tann 8. november 2016. USA er tað fyrsta landið sum fekk sær forseta. Í USA eru fleiri politiskir flokkar, men síðani 1853 hava allar forsetarnir komnir frá entin Republikanska Flokkinum ella Demokratiska Flokkinum. Stjórnin heldur til í Washington DC, har forsetin og húski hansara búgva í Hvítu Húsunum. Um tú ikki ert føddur í USA, kanst tú ikki vera forseti í landinum. Eisini er krav um, at forsetin skal vera minst 35 ára gamal og hava búð í USA í meira enn fjúrtan ár. Soleiðis sigur amerikanska grundlógin.
Innihaldsyvirlit
Ríkisrættarmál[rætta | rætta wikitekst]
Í USA eru tveir hættir at reka forsetar úr sínum embæti móti teirra vilja. Annar er, at ríkisrættarmál (en.: impeachment) verður ført móti forsetanum, og at hann har verður funnin sekur. Hin er, at forsetin verður mettur at verða óegnaður, av ein-hvørjari orsøk, at røkja starv sítt. Fyri at fáa forsetan mettan sum óegnaðan krevst, at varaforsetin, saman við helmingurin av ráðharrunum í stjórnini, geva boð til Kongressina um, at forsetin ikki longur er egnaður at røkja embæti sítt. Henda áseting er at finna í stykki 4 í 25. ískoytinum til amerikonsku grundlógina, men hon hevur ongantíð enn verið nYtt.
Men ríkisrættarmál hava tó verið roynd móti forsetum í USA. Síðani stovnanina av forsetaembætinum í 1789 eru ríkisrættarmál innleidd móti trimum forsetum, har tvey av hesum endaðu við dómi - og báðu ferðirnar blivu forsetarnir frídømdir. Fyri at reka ein forseta úr sínum embæti við ríkisrættarmáli krevst, at forsetin verður funnin sekur í at hava framt svík, tikið ímóti mutri, ella hevur framt onnur brotsverk ella misbrot. Men hóast orðingin er ógvuliga breið, so er hon bert ætlað til álvarslig brot á embætisførsluna hjá forsetanum.
Verður ein funnin sekur í einum ríkisrættarmáli, verður ein rikin úr sínum embæti, og verður bannaður at fáa nYtt føderalt embæti fyri lívstíð. Men ríkisrættarmál taka einans støðu til embætisspurningin, ríkisrættarmál taka ikki støðu til, um ein eisini skal dømast at rinda endurgjald, ella kanska enntá dømast í fongsul. Men tað er einki sum forðar fyri, at frákoyrdi forsetin seinni verður dømdur at rinda endurgjald ella dømdur fongsulsrevsing fyri tey brot, hann framdi í sínum embæti.[1]
Tann fyrsti forsetin, sum var ákærdur í ríkisrættarmáli, varð Andrew Johnson í 1868, og tann næsti og seinasti forsetin higartil, var Bill Clinton í 1998. Báðir blivu funnir ósekir í teirra ríkisrættarmálum.[2]
Bókasavn[rætta | rætta wikitekst]
Bókasavn sum sína stjórnartíðina hjá ymisku forsetunum eru bygd síðan Franklin D. Roosevelt varð forseti. Eftir stóra krakki í Wallstreet staðfesti táverandi forsetin Roosevelt at hann hevði nógv áhugavert søguligt skjalatilfar á kontóri sínum. "Vit mugu lata almenningin síggja hvat tað er sum forsetar fáast við, hvørja ráðgeving hann fær og hvørji mál vóru framd og ikki", staðfesti Roosevelt. Síðani var ein lóg samtykt har tað áliggur forsetanum sjálvum at útvega fígging til byggingina av bókasavninum og síðani tekur staturin yvir raksturin.
Drápsroyndir[rætta | rætta wikitekst]
Íalt hava 17 forsetar i USA verið fyri drápsroynd. Fýra teirra vórðu dripnir, meðan tveir fingu mein.
Væleydnaðar drápsroyndir[rætta | rætta wikitekst]
Miseydnaðar drápsroyndir[rætta | rætta wikitekst]
- Andrew Jackson
- Theodore Roosevelt
- Franklin D. Roosevelt
- Harry S Truman
- John F. Kennedy
- Richard M. Nixon
- Gerald R. Ford
- Jimmy Carter
- Ronald Reagan
- George H. W. Bush
- Bill Clinton
- George W. Bush


text:
Besta jólagávan í ár var frá mínari betru helvt. Nokk tí at hann kennir meg allar best, og veit júst hvat eg verði allar gleðast fyri. Eg haldi kanska at mín bygdasligi nørdasjeikur er hálvgun romantiskur. Hesuferð hevði hann í hvussu er fatur í rætta endanum og tók meg fullkomiliga á bóli.
Vit hildu ikki jólaaftan saman, (tað er mær fortalt, at tað ger man ikki fyrr enn man hevur børn saman). So vit góvu hvørjum øðrum gávurnar kvøldið fyri jólaaftan. Lítla jólaaftan, sum man kallar tað. Faktiskt legði hann sjálvur gávurnar undir træið hjá okkum, tí hann veit hvussu forvitin eg eri. So tá sá eg slett ikki gávurnar.
Seinni tað kvøldið tá eg hevði pakkað seinastu gávurnar inn, og skuldi leggja tær undir træið, kundi eg ikki lata verða við at lúra eitt sindur. (Ja, eg eri enn sum tey smáu). Men hvat tá? so leingi eg bara hyggi (og føli). Tað vóru tríggjar gávur og eg fekk at vita at tað var nummar á teimum, tí tær skuldu latast upp í ávísari rekkjufylgju. Ikki hissini, reglur at fylgja og tað heila.
Náhh, langt um ein leingi kom løtan har vit settu okkum við jólatræið og skuldu pakka gávurnar upp. Hetta árið vóru vit so fá. Bara vaksin, men har vóru nokk av gávum. Aftaná eina løtu kom fyrsta gávan av trimum í rekkjuni. Um eg var spent!! Men hvat? Tað var ein uppvaskibust… Vit stóðu øll sum kánus og skilti einki av hesum. Eg hevði enntá fingið at vita at tann fyrsta gávan hevði stórsta boðskapin. Haha..
So gekk ein løta og næsta gávan av trimum kom. Nú byrjaði at líkjast! Í hesari gávuni var ein bók um París! Tá visti eg hvat klokkan hevði sligið og eg gitti eisini rætt, hvat var í triðju gávuni.
“We’re going to Paris!”
Og ja tað fara vit. Bilettirnar eru bílagdar og vit fara á eina kærleiksferð til París í páskaferiuni. Altso, sum eg gleði meg. Eg havi verið í París fyrr, men tað var í so fáar dagar at eg líka síðani havi ynskt meg aftur har til. París er ein fantastiskur býur. Har er so vakurt og býurin hevur okkurt heilt serligt huglag yvir sær.
Útyvir hesa gávuna, vóru eisini nógvar aðrar sum eg eri so óendaliga takksom fyri. Vit eru so reyvforkelaði! Tað er heilt galið.. Tað er vert at hugsa um, tá vit grenja um alt vit mangla og ynskja okkum. So sjálvt um eg eri júst líka glað fyri allar gávurnar, so fylgir ein longri gleði við hesari gávuni, tí at eg faktiskt ikki “upplivi” gávuna fyrr enn um 3 mánaðir. Ihh sum eg gleði meg. Í hesum stressutu tíðunum er onki so deiligt, sum at seta tíð av til at verða til staðar við viðkomandi tú ert allar best við.
P.S. boðskapurin í uppvaskibustini var “kvinde kend din plads!”. Haha… so eg veit ikki hvussu romantiskur hann sjálvur er hóast alt.
Hvørjar jólagávur ella gávur sum heild gerst tú gleðast fyri?
M&K


text:
- Tíðindi, mentan og ítróttur
Vípan í HM-finalu
Í hesum døgum er HM í estetiskum fimleiki í Budapest í Ungarn. Í gjár vóru innleiðandi umfør, og fimm føroysk lið vóru við í kappingini.
Tað var tó einans kvinnunglingarnar úr Vípuni, sum megnaður at koma víðari til finaluna í dag.
14 lið komu víðari í gjár, og Vípan er við sum nummar 10.
Antton Laine hevur gjørt seriuna hjá Vípuni, og serian var eisini kosin ársins seria til Fimleikagalla 2018.
Úrslitini í gjár gjørdust hesi:
Kvinnuunglingar: Vípan úr Støkk 14,9 stig. Eina úr HF 14,2 stig og Nora úr HF 14,05 stig.
Kvinnur: Hydra úr Ljósinum 15,5 stig og Hulda úr HF 14,7 stig.
Finalan byrjaði klokkan 10. Kappingin verður stroymd beinleiðis á netinum, leinkjan er her.
Gev tó gætur um, at tað ikki er Kringvarpið, sum stroymir kappingina. Stroymingin opnar tí í nýggjum vindeyga.
Sí eisini


text:
Pláss eftir á Føroyamálsdeildini
Nú er freistin farin fyri at boða frá hjá nýggjum lesandi, sum skulu byrja lestur á Setrinum fyri lestrarárið 2011/2012. Pláss eru enn eftir til at sleppa at lesa føroyskt .
Áhugaði kunnu seta seg í samband við Føroyamálsdeildina og fáa nærri kunning um hetta. Ringjast kann á tlf. 352520 ella fólk kunnu senda ein teldupost til fmd(at)setur.fo.
Treytirnar fyri upptøku til at lesa føroyskt er miðnámsprógv og góður karakterur í máli.
Til upptøkuna á hinum lærugreinunum hetta lestrarárið eru øll pláss fullsett.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Snar hevur spurt Hallberu Fríðu West, sum er stjórnmálafrøðingur, Ph.D lesandi og lærari í samfelagsfrøði á miðnámi, um lobbyismu. Spurt verður, hvat lobbyisma er fyri eitt fyribrigdi, um vit uppliva lobbyismu í Føroyum, um lobbyisma hevur verið brúkt í sambandi við ætlanina at broyta hjúnabandslógina í løtinginum seinastu tíðina, og um lobbyisma kann verða góð ella vánalig fyri fólkaræði.
Hvat er lobbyisma?
Uppgávur:
1. 1. Nevn sjónlig dømi um lobbyismu í Føroyum, og hvussu henda lobbyisma fer fram.
2. 2. Hví er lobbyisma ein natúrligur partur av fólkaræðinum?
3. 3. Nær er lobbyisma ring?
4. 4. Hvussu hevur lobbyisma verið brúkt í sambandi við ætlaðu broytingarnar í hjúnabandslógini?


text:
Pætur Hjalmar Evensson 07.10.2018 (11:13)
Banksy verk fyri 8,9 milliónir oyðilegði seg sjálvt
Millum allar kendastu og mest virdu verkini hjá eyðkenda og samstundis ókenda gøtulistamanninum, Banksy, er “Girl with Ballon”. Í gjár varð verkið selt fyri 8,9 milliónir á uppboðssølu, men í somu løtu tað varð selt, oyðilegði verkið seg sjálvt.
Banksy hevði nevniliga í loyndum sett ein pappírstægara í rammuna, um myndin nú einaferð skuldi enda á uppboðssølu.
Banksy meinar, at uppboðssølur eru kapitalistiskar, og hann hevur fyrr úttalað seg um, at honum ikki dámar, at samlarar gjalda so stórar upphæddir fyri hansara verk.
- Going, going, gone… skrivaði Banksy í einari dagføring á Instagram stutt eftir, hetta fór fram.
Eingin veit hvør Banksy er, men mann meinar, at hann kemur úr Bristol í Englandi og er um 45 ára gamal. Hansara verk eru kend fyri at vera satirisk og samfelagskritisk.
Banksy er kendur fyri at vera øgiliga snildur, og hetta er ikki fyrstu ferð, at hann ger eitt sovorðið alment stunt. Hann hevur m.a. selt sínar myndir úti á gøtuni fyri 60 dollarar, uttan at nakar visti, at tað vóru veruligar Banksy myndir. So tey, ið keyptu sær eina bíliga “kopi” Banksy mynd á gøtuni tá, fingu í veruleikanum eina Banksy mynd, sum hevði eitt virði á 20.000 dollarar.
Tað er óvist, um týningin av “Girl with Ballon” fer at minka um virðið á verkinum, ella um verkið umvent fer at vaksa í virði. Verkið hevur í øllum førum fingið eina heilt nýggja søgu, og hetta var ein týpisk og klassisk Banksy gerð.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Barbara Holm 13.06.2018 (22:15)
Teldupostarnir: Øll tíðindadeildin sent klagu um Johnny
- Tíðindadeildin í Kringvarpinum stendur saman um klagu, sum tey hava sent Kringvarpsstýrinum áðrenn fundin í kvøld.
Tað er nú klokkan 21.00, at Kringvarpsstýrið skal hittast til fund um aktuellu støðuna um teldupostarnar hjá Johnny í Grótinum til Vágaportalin. Tað er Katrin Petersen, stýrislimur, sum í gjár sendi boð til allar limirnar í Kringvarpsstýrinum um, at hon vildi hava fund um sambandið millum Johnny í Grótinum og Vágaportalin, sum hon kallar púra óakseptabult.
Og tað er eittans mál, sum Kringvarpsstýrið skal umrøða á fundinum í kvøld. Og fyri løtu síðani fingu tey eitt skjal sendandi um málið frá allari tíðindadeildini í Kringvarpinum, sum tey fáa við á fundin. Hetta skjalið er eitt hvasst mótmæli av skrivingini hjá Johnny í Grótinum á Vágaportalinum.
Les eisini: Teldupostarnir: Í kvøld skal Stýrið taka støðu
Miðlahúsið skilur, at í mótmælinum stendur, at tíðindadeildin tekur frástøðu frá skrivingini hjá stjóranum, og frá tí, at hann hevur virkað sum skuggaskribentur á Vágaportalinum.
Tíðindadeildin sigur í mótmælinum, at Johnny í Grótinum eigur at ganga á odda fyri at styrkja um trúvirðið og álitið millum føroyingar á stovnin, men hendan hendingin ger júst tað øvugta, og undirgravar arbeiðið hjá stovninum.
Sostatt fer Stýrið á fund við einari klagu, sum øll tíðindadeildin í Kringvarpinum stendur sum avsendari av.
Tað var mánadagin, at Sosialurin prentaði tveir teldupostar frá Johnny í Grótinum til Ólavur í Beiti á Vágaportalinum. Teldupostarnir vísa, at Kringvarpsstjórin hevur skrivað tvær greinar í farnu viku á vp.fo, sum báðar snúgva seg um aktuella starvsfólkamálið við Liljan Weihe.
Hetta hevur skapt øsing innanhýsis í Kringvarpinum, í Kringvarpsstýrinum og somuleiðis í felagnum Føroysk Miðlafólk.
Teldupostarnir frá Johnny í Grótinum til Vágaportalin og somuleiðis báðar greinarnar, sum vórðu á vp.fo í síðstu viku, kunnu lesast undir hesari greinini.
TRÝST HER fyri at lesa teldupostarnar og annað í mikudags-Sosialinum
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Eirikur Lindenskov 13.06.2018 (23:29)
Bátafelagið skipar fyri kappsigling
Bátafelagið á Bakka skipar fyri kappsigling á Skálafirði sunnudagin klokkan 15
Eftir at steðgur var komin í siglingina, sum Lions Club Eysturoy og seinri Seglið skipaðu fyri gjøgnum mong ár, tók Bátafelagið á Bakka siglingina uppaftur á Eystanstevnu í fjør og er ætlanin, at hetta verður eitt afturvendandi tiltak á Eystanstevnu.
– Við hesum tiltaki vil Bátafelagið á Bakka verða við til at varðveita og menna áhugan fyri sigling við seglum við føroyska bátinum, sigur Bátafelagið á Bakka í tíðindaskrivi.
Aftan á siglingina bjóðar Bátafelagið kaffi og pannukøkur í felagshúsunum, har steypahandan eisini verður. Bátur nr 1, 2 og 3 fáa steyp.
Um siglingina
Siglingarleið:
Siglt verður á Skálafjørðinum, og siglingarleiðin verður eftir sum ættin er, og málið verður við Bátahylin á Bakka.
Reglur fyri siglingina:
A. Báturin
Luttakandi bátar kunnu verða 4 og 5 mannafør úr træi ella glastrevju.
B. Seglið
Seglið skal ikki vera størri enn 6 ½ m2.
C. Útgerðin
Sambært galdandi lóggávu.
D. Tað er undir siglingini ikki loyvt at nýta
1. Leysastýri
2. Seglrigging uttanstokka
3. Árar.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Forrit
Á hesari heimasíðu hava tit møguleika at taka niður støddfrøði forriti Maple, LoggerPro og CD-ORÐ.
Les fyrst vegleiðingina fyri installatiónina áðrenn tú installerar forritið, leinkja til vegleiðingina er í menuina “Vegleiðingar”.
Maple:
– Mac download–
Gymansie Pakkin:
– Mac download –
Maple installatiónin: (um tú hevur eina fyrra installatión, skal hon fjernast fyrst!)
MINNIST TIL: at taka niður tað tilsvaranadi gymnasie pakka til tína Maple installatión. Hon skal installerast til tína Maple 2018 installatión.
Hevur tú tørv á eina 32-bit installations pakka, kanst tú kontakta KT Deildina.
LoggerPro:
Her er tað møguligt at taka niður Logger Pro.
CD-ORÐ:
Hevur tú brúk fyri forritinum CD-ORÐ, kanst tú kontakta Logopedina.


text:
Soleiðis skrivar tú
Ein sera viðkomandi grønur faktakrabbi er júst útkomin: Soleiðis skrivar tú tína allarbestu søgu! eftir Christopher Edge. Bergljót av Skarði hevur týtt.
Vit á Bókadeildini ivast ikki í, at hetta er kærkomið bæði heima við hús og í skúlahøpi.
Bókin er í tveimum: Fyrri partur er um, hvussu tú skrivar, um myndir, orð, frásøgufólk, søgugongd og annað mangt, sum er gott at fáa prei um. Seinni partur er um ymisk sløg av søgum. Sekstan ymisk sløg eru í bókini.
Bókin er full av stuttligum og litríkum myndum, sum ger, at tú verður fangað, hon er full av sitatum eftir kendar rithøvundar, og mállæra verður lyft upp á eitt spennandi støði.
Stutt sagt, her osar av kreativiteti. So tað er bara at fara í gongd!
Bókin er 128 bls. og heft.
Aftur


text:
Steinar Patursson
21.07.2016 - 13:54
Ítróttur > Ítróttur > Annað
Nýsælendsku fjallaklatrararnir eru nú saman við Absalon Eysturoy byrjaðir at klatra upp á Trøllkonufingur.
Jack Grindsted, Dave McKinney, Jason Blair og Absalon Eysturoy høvdu ætlað sær at byrja tíðliga í morgun, men tá vóru boðini frá skiparanum, at líkindini vóru ikki góð á sjónum, og hellan var ov vát at fara á.
Fyri einum góðum tíma síðani eydnaðist tað tó teimum at byrja longu leiðina niðan á Trøllkonufingur.
- Vit eru á helluni! Tað eydnaðist at koma av Ljómi á Trøllkonufingur, siga klatrararnir á Facebook síðu teirra.
- Lið eitt, Absalon og Jack, eru við fótin á leiðini. Lið tvey, Dave og Jase, eru undir súluni til vinstru, siga teir.
Hóast føroyingar hava verið á Trøllkonufingri fyrr, so eru nýsælendararnir í Føroyum fyri at vera teir fyrstu, ið klatra upp á Trøllkonufingur frá sjónum.
Umfrat Absalon Eysturoy, ið gjørdist fyrsti maður á Trøllkonufingri í 2012, hava teir eisini fingið hjálp og vitan frá øðrum føroyskum stað- og klatrikønum, og eisini hava teir við sær samskiftisfólk og onnur úr útlondum.


text:
Upp- og afturlatingartíðir
Mánadag til fríggjadag frá kl.7.30 til 17.00.
Tá stovnurin er opin,
er garðurin bert til børnini, sum eru á stovninum.
Klæðir
Klæðir og skiftiklæðir Tað hevur stóran týdning fyri okkum, at foreldrini hampa um klædnagoymsluna hjá barninum dagliga, og kanna eftir, at skiftiklæðini eru tøk hvønn dag.
Fyri at halda skil á hvør eigur hvat mugu klæðini vera merkt.
Matpakkar
Børnini hava matpakka við hvønn dag, sum er merktur við navni.Børnini í vøggustovuni eta matpakka umleið kl. 10.30 og børnini í barnagarðinum umleið kl. 11.30. Børnini fáa mjólk afturvið matpakkanum frá stovninum. Vit gera millummála á stovninum. Børnini í vøggustovuni fáa uml. kl. 13.30 og tey í barnagarðinum umleið kl. 14. Stovnurin ger vanliga heitan mat til børnini eina ferð hvønn mánaða, kostnaðurin er 120,- kr. fyri hálvárið. Og frá tí heita til tað kalda. Stovan skipar fyri køldum borði vanliga eina ferð hvønn mánaða.
Føðingardagar
Tá barnið hevur føðingardag, hátíðarhalda vit dagin við at flagga og syngja fyri barninum.
Foreldur avgera sjálvi, um tey ynskja at bjóða eitthvørt á stovninum.
Føstulávint
Føstulávintsmánadag koma børnini klødd sum grýlur ella hava grýluklæðir við. Vit sláa tunnu inni í stovuni.
Jólahald
Haldið er vanliga tíðliga í í desembur. Foreldur og systkin eru vælkomin. Skúlabólkurin framførir t.d Santa Lucia og sjónleik. Tey smærru syngja nakrar sangir. Vit dansa jólatræ, og jólamaðurin kemur við pakkum. Eisini er kaffi og køkur.
Garðdagur
Hesin verður oftast hildin í mai mánaða ella síðst í august. Foreldur og systkin verða boðin at hjálpa til við at fríðka uttandura økið.
Foreldrafundir
Samskiftið millum tykkum og okkum hevur stóran týdning fyri trivnaðin hjá barninum. Tí bjóða vit tykkum til samrøðu eina ferð um árið, har vit í frið og náðum tosa um hvussu veit við hjá barninum.
Vit skipa eisini fyri einum stovufundi og einum felags foreldra fundi eina ferð um árið.
Foreldrakaffi
Vit hava foreldrakaffi einferð um mánaðin frá kl. 7.30 til 9.30, har vit bjóða morgunmat.
Foreldraráðið
Í foreldraráðnum eru 3 limir. Uppgávan hjá foreldra ráðnum er í høvuðsheitum at styrkja um samstarvið millum heim, stovn, foreldur og kommunu. Og virka fyri trivnað millum børn, foreldur, starvsfólk og stovn.
- aaa, stova (søn/datter)
- ááá, stova (søn/datter)
- bbb, stova (søn/datter)
Sjúka
Eru børnini sjúk við ikki varandi sjúkum, verða tey heima hjá foreldrunum. Vit geva børnum lívsneyðugan heilivág fyri varandi sjúku. Um barnið gerst sjúkt aftan á at tað er komið á stovnin, seta vit okkum í samband við foreldrini, so barnið sleppur heim.
Námsfrøðislesandi
Av og á hava vit námsfrøðislesandi í starvsvenjing. Tey koma vanliga frá Føroya Pedagogskúla í Havn ella frá skúla í Danmark. Hesi koma inn á eina stovu afturat teimum føstu starvsfólkunum og læra at samstarva og vera saman við børnunum, foreldrunum og starvsfólkunum.
Frídagar
- Páskafrí: Skírisdagur - 2. páskadag
- Dýrabiðidag: Stongt
- Flaggdagur: Stongt
- Kristi himmalsferðardag: Stongt
- Grundlógardagin: Opið til kl. 12:00
- Jólafrí: Jólaaftan - Nýggjársdag


text:
Akne
Akne (vulgaris) er tann vanligasta húðsjúkan. So at siga øll fáa ringa húð eitt tíðarskeið í lívinum, meira og minni. Sjúkan (ella ilskan) byrjar vanliga um kynbúningaraldur og er sjónligast hjá 14-18 ára gomlum, síðan viknar sjúkan so líðandi. Tó er akne at síggja hjá 1 % av monnum og 5 % av kvinnum í 40 ára aldri.
Á kynbúningaraldri økist framleiðslan av kynshormonum í blóðinum, m.a. tað mannliga kynshormonið, testosteron. Hetta hormonið verður broytt av enzymum í fiti kertlunum til eitt virknari hormon, ið síðan elvir til størri fitikertlar, ið vinda uppá seg. Hetta hevur við sær, at útlátið úr fitikertlunum tippist av deyðum húðkyknum (keratin). Tað er atvoldin til pirrurnar.
Pirrur kunnu vera opnar við svørtum keratintøppi ella afturlatnar og hvítar á at líta. Bakteriugróðurin í fitini broytist, og aknebakterian (proprionbacterium acnes) fer at nørast.
Vanliga kemur bruni í pirrurnar og rundan um tær, og húðin kennist tjúkkari enn vanligt; bløðrur við bruna og kanska eisini størri bløðrur (cystur) koma fram.


text:
Her fært tú hita og vælveru við útsýni yvir Norðuratlantshavið - alt umborð á Norrönu
Heitu pottarnir eru til tín, ið vilt hava eitt sindur meiri. Vit hava tríggjar pottar við heitum sjógvi. Pláss er fyri seks fólkum í hvørjum potti.
Tá ið tú bíleggur, verða 100 krónur lagdar í goymslugjaldi fyri baðikápu og inniskógvar. Tey verða latin innaftur, tá ið tíðin er farin. So fært tú eisini goymslugjaldið aftur.
Hvussu gert tú?
- Bílagt verður í Sky Bar á dekk 8
- Baðitíðin er ein tíma
- Mælt verður til at halda seg til avtalaðar tíðir
- Heitir pottar kunnu bara bíleggjast umborð
Hvussu nógv kostar tað?
Hitapottur (upp til 6 fólk) fyri ein tíma: kr. 199
Hvar eru pottarnir?


text:
Í vikuskiftinum ruku nøkur gomul met, harímillum elsta stuttbana metið hjá einstaklingum, ið var 200 firvald hjá Nataliu Reinhard frá 2005. Nú eigur Elspa Mørkøre tey elstu einstaklingametini, sum bæði eru í 400 blandað frá 2005 (langbana) og 2007 (stuttbana). Á myndini her eru føroysk einstaklingamet og met hjá stafettum á stutt- og langbana bólkaði eftir árið tey eru sett.
Tey flestu føroysku metini í svimjing eru nýggj, samanborið við metini í frælsum ítrotti.
Metini hjá Dansk Svømme Union koma serliga frá superdraktum, tó finnast yngri og eitt sera gamalt met hjá Benny Nielsen frá 1987 – eisini í 200 firvald.
Miðal fyri metini í Føroyum og í Danmark í 2009 Fina stigum.
Býtið av metum millum svimjarar.


text:
Sparda krónan er vunnin
Olja og bensin hoyra til teir tungu útreiðslupostarnar hjá flestu húskjum. Tí er snilt at avmarka nýtsluna.
Her eru nøkur góð ráð um, hvussu tú fært sum mest burtur úr olju og bensini ávíkavist heima, og tá tú koyrir bil.
Vit fylgja gamla setninginum um, at ein spard króna er ein vunnin króna.
Í øllum sínum einfaldni snýr tað seg um, at vit sum privatir oljubrúkarar og bilførarar hugsa okkum um.
Við spariráðunum kanst tú minna teg á, hvussu tú sparir orku og pengar - uttan at tit sita køld heima, og uttan at tit eru til ampa í ferðsluni.
Góða eydnu við ráðunum.
Spariráð til heimið
Endamálið við ráðunum er, at tú skalt kunna spara olju, men samstundis hava tað heitt og fjálgt inni.
Oftast snýr tað seg bara um at hugsa seg um, og við spariráðunum kanst tú hvønn dag minna teg á, hvussu tú sparir olju uttan at sita kaldur.
1) Fylg við hitanum í húsinum
Fyri hvørt hitastig, tað verður kaldari inni, sparir tú fimm prosent. Tað nýtist ikki at vera heitari enn 21 stig í rúmum, har tú ofta heldur til. Skrúva hitan eitt sindur fyri um náttina og tá tú ert úti - tó ikki meiri enn fýra stig, tí annars verður ov dýrt at hita uppaftur.
2) Spar heitt vatn
Tað er kostnaðarmikið at hita vatn. Far t.d. undir brúsuna ístaðin fyri í baðikarið. Eitt baðikar tekur umleið 180 litrar, og ein brúsa nýtir á leið 10 litrar um minuttin.
3) Skrúva hitan fyri undir útlufting
Lufta heldur stutt út nakrar ferðir um dagin, heldur enn at hava vindeygu opin allan dagin. Minst til at skrúva termostatarnar fyri, tí annars seta termostatarnir hitan upp beinanvegin. Lat eisini hurðarnar aftur.
4) Bjálva húsini væl
Stórur orkumissur er í illa bjálvaðum húsum. Bjálving er ein eingangsíløga, sum er skjót at vinna aftur, og er ein varandi sparing. Bjálva loft, kjallara, veggir, vatntanga og rør. Minst eisini til at tætta fugur runt hurðar og vindeygu, tí trekkur elvir til stóra meirnýtslu.
5) Skift ótøtt vindeygu og gløs
Vindeygu kunnu vera ein stórur orkumissur. Tí loysir seg ofta at skifta til orkugløs, um tú hevur ótøtt, gomul ella punkterað gløs, ella um stakrútar eru í vindeygunum. Orkugløs gera, at hitin sleppur inn, og forðar fyri, at hitin í rúminum sleppur út.
6) Kanna ketil og oljufýr
Eldri ketlar gagnnýta bert umleið 70-75 prosent av orkuni, meðan nýggir brúka uml. 90-100 prosent. Stórur orku- og hitamissur er í ketlum, sum ikki verða reinsaðir, og oljufýrum, sum ikki verða stillað. Einans tveir millimetrar av sóti í ketlinum hava við sær, at oljunýtslan økist átta prosent. Um oljufýrið steðgar í heilum, kostar tað eyka, hvørja ferð húsið skal hitast uppaftur.
Spariráð til bilin
Endamálið við ráðunum er, at tú skalt kunna koyra bil púra vanliga og kortini spara útreiðslur til brennievni.
1) Slepp undan harðligari koyring
Harðlig koyring kann økja um brennievnisnýtsluna við heilum triðingi í mun til varðliga koyring. Lat vera við at økja um ferðina ella bremsa harðliga. Snara róðrinum sum minst.
2) Koyr í hægri gervi
Tess hægri gervi, tess lægri snúningsferð á motorinum, tess minni brennievnisnýtsla. Skift í hægri gerv, tá tú kanst, uttan at overva motorin.
3) Sløkk motorin, tá tú stendur stillur
Tómgongd brúkar brennievni. Sløkk motorin tá tú bíðar eftir onkrum, og tendra ikki aftur fyrr enn tað er neyðugt.
4) Koyr hóvliga
Meira ferð økir luftmótstøðuna, ið krevur meiri brennievnisnýtslu fyri at halda ferðini. Ansa eftir, at snúningsmátarin ikki fer upp í tað reyða økið.
5) Koyr sum minst í meldurtíð
Slepp tær undan at koyra í nógvar ferðslu. Minni bíðitíð merkir, at tú sparir bensin.
6) Halt javna ferð
Heldur enn at seta motorin í frígervi í undanbrekku, eigur tú at varðveita sama snúningstalið. Tað merkir, at tú vinnur ferð, sum skal gagnnýtast heilt orkurætt, um tú seinni skalt í mótbrekku.
7) Stilla motorin
Kanna og innstilla motorin. Ein rætt innstillaður motorur kann minka nýtsluna við upp til 4 prosentum. Skift tí olju og akta tilráðingunum frá bilframleiðaranum um serviceeftirlit.
8) Rætt dekktrýst
Dekk við røttum lufttrýsti eru tryggari og halda longur. 1 psi ov lágt dekktrýst kann økja brennievnisnýtsluna 3 prosent. Vandi fyri breki er altíð størri á dekkum við ov høgum ella ov lágum dekktrýsti.
9) Ansa eftir vektini
Hvørji 45 kg í bilinum kunnu økja brennievnisnýtsluna við 1-2 prosentum. Tak óneyðugar lutir ella viðføri, ið økja um vektina, úr bilinum.
10) Lat vindeyguni aftur
Vindur, ið blæsir inn gjøgnum eitt opið vindeyga, minkar ferðina á bilinum. Um tú trýstir eitt sindur eyka á speedaran fyri at fáa ferð á aftur, økist nýtslan sjálvandi.
11) Brúka rætta olju
Nýt altíð ta av framleiðaranum viðmæltu dygdaroljuna, tí hon kann minka brennievnisnýtsluna 1-2 prosent. Betri motorolja kann eisini betra um motordygdina.
12) Kanna luftfiltrini
Luftfiltrini halda óreinsku burturi, so motorurin ikki fær skaða. Við at skifta eitt typt luftfiltur kanst tú minka um brennievnisnýtsluna upp til 10 prosent og samstundis verja motorin.


text:
H. C. Andersen er m.a. kendur fyri at siga: ”At ferðast er at liva.” Føroyingum, haldi eg, dáma væl at samanbera lívið við eina ferð. Ein ferð er ein ferð, hvørt hon er á landi ella sjógv i, og hon hevur eina byrjan og ein enda. Gott er at kenna sítt upphav og at vita, hvagar ein ætlar sær. Men fyri tað mesta er tað dagurin og tímin, vit hugsa um. Og øll hava vit nógv at hugsa um - bæði við og ímóti. Tá er tað gott við einum orðið at kveikja og áminna og troysta.
Bíblian ber okkum orð úr Guds verð inn á okkara ferð. Tað er ikki altíð so, at vit siga: “Hatta vóru júst orð til mín!” Men mangan kunnu vit siga: “Í hesi støðu míni komi eg at hugsa um eitt orð, eg havi lisið ella hoyrt.” Orðið er nevniliga livandi, og tað er signað - av Gudi sjálvum.
Guds orð, er “ein lykt fyri fóti mínum”, lesa v it í Gamla Testamenti, og “eitt ljós á gøtu míni”. (Sálmur 119,105).
Eg trúgvi, at tað menniskja, sum lesur í Bíbliuni við opnum sinni og við bøn um at skilja hennara boðskap, kemur at uppliva, at henda bók ikki bara inniheldur orð, men serlig orð. Og tað kennist, sum tað er ein hjá mær, tá ið eg lesi, ella tá ið ein annar lesur fyri mær... Ein og hvør kann royna, um tað er so.
Bíbliulesiætlanin í ár er sera áhugaverd, tí um tú tey næstu árini fylgir ætlanini, kemur tú ígjøgnum Bíbliuna eftir 4 árum. Av sonnum ein spennandi ferð!
Henda bíbliulesiæt lanin byrjar við Markus-Evangliinum, og ígjøgnum árið kemur tú ígjøgnum m.a. 1 Mósebók, Jesaja profet og 1 Pætursbræv. Leygardag er teksturin úr Sálmunum, og sunnudag lesa vit evangeliið-tekstin, sum nýttir verða í Fólkakirkjuni, og sum í ár fevnir um 2. tekstarøð.
Góða ferð saman við Skapara, Frelsara og Hjálpara okkara
– Faðiri, Syni og Heilagum Anda!
Bergur D. Joensen,
formaður
Einstaklingar kunnu bíleggja eina ókeypis Bíbliulesiætlan frá Bíbliufelagnum á tlf. 597777 ella t-posti: aj@biblia.fo
Bíbliulesiætlanin kann eisini lesast og takast niður her.
Prísur til kirkjur/samkomur/missiónshús o.o. er kr.10,00 pr. stk.


text:
Metallisering
MEST hevur framkomna útgerð til metallisering. Og hvat er so metallisering ? Tveir tráðir (vanliga alu-zink) verða førdir inn í ein sproytu-pistól. Við hjálp av háspenningi verður skamlop skapt sum ein ljósbogi ímillum tráðirnar, samstundis sum trýstluft verður førd yvir ljósbogan, ið blæsir teir smeltaðu tráðirnar sum smátt fon á tað tilfar, ið verður viðgjørt. Teir smeltaðu metal-droparnir festa seg sum plátur á yvirflatuna á tí viðgjørda, samstundis sum teir samanrenna við hvørjar aðrar, sum eitt verjandi lag í tí tjúgd, ið ynskt verður.
Metallisering er ein bílig og effektiv yvirflatuviðgerð, sum, við rættari útgerð og mannagongd, kann verja metall í upptil 50 ár.


text:
Hvør app ávarar best móti rakaettálopum úr Palistina?
Í Ísrael, leiðbeina fjølmiðlarnir, lesararnar í hvør app er best egna til at ávara móti rakettum sum Palistinar senda inn í Ísrael.
Í Føroyum er ivaleyst trupult at ímynda sær, hvussu tað er at búgva í økjum, har skotið verður við rakettum ímillum hús, har vanlig fólk búgva.
Soleiðis er støðan í fleiri londum. Eitt av londunum har trupulleikar eru er Ísrael. Har gera tey appir til telefonirnar. Tær kunnu downloadast til allar vanligar telefonir. Tí ber eisini til at hava slíkar í Føroyum ella í USA um ein hevur hug at fylgja við.
Sjálvandi brúka tey í Ísrael hesar appir fyri at tað skal verða skjótari at sleppa niður í bumbuskýlil.
Tað er eitt sindur forkunnugt at síggja, at ein miðil sær tað skilagott, at vegleiða sínum lesarum í hvørjar appir eru best egnaðar alt eftir hvar tú býrt og um tú vilt hava allar ávaringar við ella bara tær, sum eru tættast har tú ert staddur ella tá bústaður tín er í vanda.
Aktiviteturin er nógvur, sum tað eisini sæst av hesari myndini.
Soleiðis sær ein tilvildarlig app út tá tú býrt í Ísrael
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
Postboks 226
FO-600 Saltangará


text:
Orð og lag: Øssur Berghamar
1. Hin morgun, tá sólin úr eystri skein,
úr grøvini myrku Guds Sonur trein,
burtur fíggindan rak,
deyðin misti sítt tak
og kundi ei gera mein.
Niðurlag: Tí at Jesus, hann livir í dag.
Syngið tí fagnaðarlag.
Jesus, vár Frelsari,
hann doyði, men livir í dag.
2. Tá vinir hans savnaðust bivandi,
við friði hann kom, og teir ivandi
sóu sjón fyri søgn,
burt var ótti og tøgn,
hin deyði var livandi.
3. Maria, hví gongur tú syrgiklødd,
í dimmi og djúpasta dali stødd,
navn títt kennir hann væl,
tú ert signað og sæl,
hoyr hansara mildu rødd.
4. Og Pætur, sum sveik hann og skar í grát,
við vatnið teir fingu eitt tiltrongt prát,
fyrigeving hann fann,
Jesus kallaði hann
til hirða í størri mát.
5. Og soleiðis hittir hann fólk sítt her,
við Andanum okkum so nær hann er,
men hans verk hevur skund,
tí skjótt kemur tann stund,
hann heim sína brúður ber.


text:
Eftir tapið hjá besta mansliðnum móti VÍF sunnudagin tekur heimasíðan hjá H71 í egnan barm og staðfestir, at VÍF var betra liðið.
Dysturin hevði stóran týdning av fleiri orsøkum, umframt at vera eitt høvi, at seta upp ein varða á leiðini móti FM finaluni, so var hetta eitt høvi hjá liðnum úr Hoyvík at fáa busta ósigurin í steypa hálvfinalunum av sær.
“Í fyrru helvt av seinna hálvleiki hevði mann eina kenslu av, at hetta nokk skuldi fara at ganga, og í hvussu er ein spennandi endi. Tá 16 min. vóru leiktir av seinna hálvleiki, var bert eitt mál á muni 17-16 til VÍF. Hetta var so nær, vit komu, tí seinastu minuttirnar hepnaðist alt nógv betur hjá heimaliðinum enn hjá okkum. Teir drógu frá og vunnu ein tryggan 25-19 sigur.”
Skrivar Jan Sørensen á heimasíðuni, les alla dystarfrágreiðingina her.


text:
- Tíðindi, mentan og ítróttur
17 fiskivinnukunngerðir lýstar
17 kunngerðir, sum á ymsan hátt eru við til at skipa fiskiskapin í ár, eru nú lýstar. Kunngerðirnar taka støði í tí fiskivinnunýskipan, sum løgtingið samtykti fyri jól, og sum kom í gildi í gjár - tað vil siga løgtingslóg nummar 161 frá 18.desember 2017 um fyrisiting av sjófeingi.
Tær 17 kunngerðirnar eru lýstar í kunngerðarblaðnum og á kunngerðarportalinum 29. desember. Tær snúgva seg um alt frá at friða leiðir kring Føroyar fyri fiskiskap til at býta og selja part av føroyskum kvotum á fjarleiðum á uppboðssølu.
Við støði í teimum kunngerðum, sum higartil eru lýstar, ber til at staðfesta, at í ár verða seld á uppboði 2891 tons av toski, 289 tons av hýsu og 155 tons av hvassaspreki - tað er eitt slag av flatfiski - burturav føroysku kvotunum í russiska partinum av Barentshavinum. Í norska partin av Barentshavinum verða seld á uppboðssølu 793 tons av toski, 185 tons av hýsu, 86 tons av upsa og 34 tons av øðrum botnfiski. Við Svalbard verða seld á uppboðssølu 271 tons av toski og 65 tons av øðrum botnfiski.
Hinvegin verður einki av føroysku toskakvotuni á Flemish Kap selt á uppboðssølu í ár. Føroysk skip kunnu í ár fiska 2491 tons av toski á Flemish Kap. Fiskiskapurin á Flemish Kap verður skipaður við felagskvotu, og alt skal fiskast við línu. Sambært kunngerðini kann fiskiskapurin byrja 7. januar.
Millum tær 17 kunngerðirnar, sum eru lidnar og lýstar at koma í gildi, er eisini kunngerðin, sum skipar svartkjaftafiskiskapin í ár. Føroyska svartkjaftakvotan er 493.000 tons í ár, av teimum eru 393.000 tons sett av til føroysk skip at fiska, meðan 100.000 tons verða latin øðrum londum í umbýti við í høvuðsheitum botnfisk í Barentshavinum. Tey 393.000 tonsini av svartkjafti verða býtt soleiðis, at tey reiðarí, sum higartil hava havt rættindi at fiska svartkjaftin, fáa útlutað umleið 270.000 tons at fiska. 97.000 tons verða seld á uppboðssølu, og 33.000 tons verða lutað út sum menningarkvotur.
Kunngerðirnar, sum skipa fiskiskapin eftir hinum stóru uppsjóvarfiskasløgunum, makrel og norðhavssild, í ár, eru ikki lýstar enn.
Kunngerðin, sum setir treytir um at øll veiða hjá føroyskum skipum skal landast um føroyskan bryggjukant, er lýst og komin í gildi. Í somu kunngerð stendur, at reglan, um at 25 prosent av veidda fiskinum skal bjóðast út á eini góðkendari uppboðssølu, kemur í gildi 1.mars.
Sambært lógini um fyrisiting av sjófeingi skal alt av fiski førast til lands. Í grein-48 í lógini stendur, at innvølur, ryggur, skræða, høvd og tílíkt av fiski skal førast til lands. Víðari stendur í stykki-2, at í minsta lagi 20% av fiskinum skal førast til lands við høvdi. Men ein av kunngerðunum, sum varð lýst 29.desember í fjør, setir úr gildi hesar ásetingar í sjálvari lógini. Undantøkini frá at føra alt av fiski til lands, koma í gildi ídag, 1.januar.
Samtykta fiskivinnunýskipanin krevur nógv fleiri kunngerðir enn hesar 17, ið nú eru lýstar og komnar í gildi.
Í løtuni er eingin fiskivinnuavtala millum Føroyar og Ísland. Ein avleiðing av tí er, at føroysk skip sleppa ikki at fiska í íslendskum sjógvi og íslendsk skip sleppa ikki at fiska í føroyskum sjógvi. Tí ber heldur ikki til at skipa henda fiskiskap við kunngerð.


text:
Bólkur A
KÍ a, B71, NSÍ a, Víkingur a, B36 a, TB/FCS/Royn a, HB a, HB b, EB/Streymur a og 07 Vestur a
-----
Bólkur B
AB a, Giza Hoyvík a, B68, Víkingur b, B36 b, Skála, EB/Streymur b, KÍ b, TB/FCS/Royn b, ÍF, HB c og HB d
Viðmerking
AB a hevur tikið liðið úr kappingini. Av tí at meira enn helvtin av kappingini er spæld, vinnur mótstøðuliðið 3-0 teir dystirnar, sum eftir eru at spæla ímóti AB a. Víst verður til §12 í Kappingarreglunum fyri fótbólt.
-----
Bólkur C
B36 c, B36 d, Giza Hoyvík b, 07 Vestur b, EB/Streymur c, NSÍ b, HB e, HB f, KÍ c, MB og AB b
-----
Steypakappingin 2017
-----
Fyri at stigatalvan kann verða dagførd so skjótt sum tilber, verður heitt á feløgini (heimaliðið) um at skriva úrslitið í COMET beinanvegin eftir loknan dyst


text:
Innihald
James Joyce: Ein harmiligur tilburður (stuttsøga)
Oddfríður Marni Rasmussen: Upplatingardagur (stuttsøga)
Tóroddur Poulsen: Rustur (skaldsøgutekstur)
Katrin Reinert: Tvær yrkingar
Vagnur Streymoy: Ferðin, deyðin og sannleikin (yrking)
Henrik Nordbrandt: Øll stórmenni (yrking)
Joseph Brodsky: Jødiski kirkjugarðurin (yrking)
Tua Forsström: Kirkjugarðurin í Tenala (yrking)
Philip Nicolai: Týskur sálmur (sálmur/yrking)
William Ernest Henley: Invictur (yrking)
Alexandur Kristiansen: Vit sigla (yrking)
Turid Thomsen: Livandi skríggj (stuttsøga)
Malan Poulsen: Tvær yrkingar
Agnar Artúvertin: “Tú liggur á rygginum í myrkri” (stuttsøga)
Tove Ditlevsen: Søgan handan søguna (stuttsøga)
e.e. cummings: Einsemi (yrking)
Dávur í Dali: Silly Kon A (yrking)
Arnbjørn Ólavsson Dalsgarð: Tvær yrkingar
Randi Ward: Tríggjar yrkingar
Jeppe Brixvold: Henda gentan (drama)
Gertrude Stein: Seks tekstir úr “Eymir knøttar” (stuttprosa)
Donald Barthelme: Setningur (stuttsøga)
Michael Palmer: Hjól (yrking)
Rasmus Kristen Rasmussen: Um tunguband, lámar, rivju (heimaráð/stuttprosa)
Jóanes Nielsen: Fløtakakur (yrking)
Tummas Nicolái Arge: Grátt whiskey og kaldar sigarettir (yrking)
Bergur Rønne Moberg: Tvær yrkingar
Carl Jóhan Jensen: Føroya kvæði (kvæði/yrking)
Sólrún Michelsen: Kantatusálmur (sálmur/yrking)
Oddfríður Marni Rasmussen: Tríggjar yrkingar
Rói Patursson: Vælkomin (yrking)


text:
Hallur av Rana
11.04.2015 - 11:36
Í formansrøðuni, ið Høgni Hoydal bar fram á flokstingið Tjóðveldis fyrr í morgun, brúkti hann høvi at minnast tey, ið eru farin síðsta árið. Millum teirra er Kári á Rógvi, fyrrverandi tingmaður og formaður fyri Sjálvstýrisflokkin, ið formaðurin í Tjóðveldinum nýtti høvi at senda eina serliga kvøðu til. Í røðuni segði Høgni.
- Og síðani vit hittust seinast, eru eisini tjóðveldisfólk, ið vit syrgja og sakna, tí tey hava róð seinasta teinin í árinum, sum er farið. Vit senda mildar og heitar tankar til teirra og til teirra, ið stóðu teimum næst, og takka fyri tað, ið tey hava givið okkum.
- Fari eisini at loyva mær at senda eina serliga kvøðu – og djúpastu samkenslukvøður til tey, ið sita eftir hann, - til ein politiskan felaga og góðan og hollan vin, sum so brádliga varð tikin hiðani av fold: Kára á Rógvi, professara, fyrrverandi tingmaður og formaður í Sjálvstýrisflokkinum.
- Kári var so øgiliga nógv – og millum annað var hann ein tann fremsti tjóðarbyggjari, ið vit hava átt í nýggjari tíð. Bæði í sínum politiska virki, í sínum strevi at byggja løgfrøðiútbúgving í Føroyum, sum høvundur til føroyska grundlóg og í sínum frítíðar- og mentanarvirksemi. Eitt gosfjall er slóknað við Kára á Rógvi. Og tað er ein ólýsandi missur. Men tað, ið hann hevur sett niður og fingið at næla, fer at liva í øldir.
Tá formaðurin hevði sagt hesi orð, bað hann fundarfólki um at reisa seg og við tøgn minnast tey, ið eru farin síðsta árið.


text:
Eitt sindur um skipanina í grunddeildina og miðdeildini í Eysturskúlanum
Grunddeildin í Eysturskúlanum – t.v.s. 1., 2., og 3. flokkur - er skipað soleiðis, at næmingarnir ikki verða býttir í flokkar.
Næmingatalið í 1. og 2. flokki er avgerandi fyri, hvussu nógvir lærarar undirvísa samstundis í sama flokki. Er næmingatalið 18, hevur flokkurin tveir lærarar 5 tímar um vikuna, restina av tíðini hevur flokkurin ein lærara. Talið av tímum við tveimum lærarum inni veksur í mun til næmingatalið. Er næmingatalið 26, sum er hámarkið fyri ein flokk, hevur 1. flokkur tveir lærarar 18 tímar um vikuna og ein lærara 6 tímar um vikuna.
Er talið millum 18 og 26 eru altso tveir lærarar samstundis ein part av tímunum.
Í innskúlingini í Eysturskúlanum skipa vit tað soleiðis, at sjálvt um næmingatalið fer upp um 26, eru allir næmingarnir í einum stórum bólki, tey verða ikki býtt upp í tveir flokkar. Í hesum flokkum eru altíð tveir lærarar í flokkinum. Eru næmingarnir 36 ella fleiri, hava tríggir lærarar flokkin samstundis nakrar tímar um vikuna, í mun til, hvussu høgt næmingatalið er.
Er næmingatalið í 3. flokki hægri enn 26, hava altíð 2 lærarar flokkin samstundis.
Endamálið við hesi skipan er, at umstøðurnar fyri næmingalagaðari undirvísing er betri, enn tá bert ein lærari er. Til ber at flokka næmingarnar í ymiskar bólkar, alt eftir førleikum í ávísum lærugreinum.
Tá næmingarnir koma upp í miðdeildina, t.v.s. 4. flokk, býta vit tey upp í tveir flokkar. Grundgevingin fyri, at tey nú verða býtt sundur, er, at tey fáa alsamt fleiri lærugreinir, samstundis sum næmingarnir nú eru størri og fylla meira, soleiðis at trupult er at hava tey í einum stórum hópi.
Meðan innskúlingin er skipað soleiðis, at flokkurin er stórur við møguleika at býta upp í ymiskar bólkar, so er miðdeildin skipað við tveimum flokkum, sum hava møguleika at lata hurðar upp og samstarva.


text:
Kristni 9 er grundbók í kristni til 9. flokk. Næmingabókini hevur 14 kapitlar við ymiskum evnum.
Kristni 9 viðgerð kristnu skriftirnar og við trúartrænum verða jødadómur, kristindómur og islam samanbornir.
Evni sum kærleiki, bøn og meditatión og hugvísindi og náttúruvísindi verða eisini viðgjørd. Eins og í bókunum til 7. og 8. flokk, verður heimsátrúnaður viðgjørdur, og í hesari bókini er tað buddisma.
Kristni 9 er tekstbók við myndatilfari. Fleiri myndir av føroyskum málningum eins og útlendskum eru at finna í bókini.
Kristni 9 fæst eisini sum fleksbók
Søluprísur fyri fleksbók
Flekstalvubók 250,- pr skúla um árið. Opin fyri øllum lærarum í skúlanum
Fleksbók 115,- pr næming um árið (uppgávubókin er tá íroknað)
Fleksbókahald 100,- pr næming í árganginum um árið**
** Um skúlin teknar hald, er bókin opin í trý ár hjá hvørjum næmingi.
Lærarabók til Kristni 9. Lærarabókini hevur eins og næmingabókin 14 kapitlar við ymiskum evnum. Í lærarabókini...


text:
Høgni skal svara fyrispurningi frá Ingolf
Politikkur18-10-2017 - 11:30 - Jóanis Albert Nielsen
Munnligur fyrispurningur til Høgna Hoydal, landsstýrismann í fiskivinnumálum, at svara á løgtingsfundi 18. oktober 2017.
1. Hví noktar Fiskimálaráðið (Vørn) at lata innlit í avreiðingarprísin fyri einstakar landingar?
2. Ætlar landsstýrismaðurin at bera so í bandi, at innlit fram eftir verður latið í prísin fyri einstøku fiskasløgini í einstøkum landingum?
Viðmerkingar:
Allar landingar – slag, vekt og avreiðingarvirði – skulu fráboðast Vørn, men stovnurin noktar at lata innlit í avreiðingarvirðið.
Vørn grundgevur noktandi innlitið við, at avreiðingarprísurin bert er útvegaður til gerð av almennum hagtølum og tí ikki er fevndur av rættinum til alment innlit. Víst verður til § 10, nr. 5 í Løgtingslóg nr. 133 frá 10 juni 1993 um innlit í fyrisitingina, sum seinast broytt við løtingslóg nr. 76 frá 8. mai 2001.
§ 10, 5) í lógini um innlit í fyrisitingina er ásett, at ”tilfar, ið verður útvegað sum grundarlag til gerð av almennum hagtølum ella vísindaligum kanningum” er undantikið rættinum til skjalainnlit.
Men tað undrar, at Vørn ikki sjálvboðið viðgerð møguleikan at lata meirinnlit, tá biðið verður um innlit í avreiðingarprísir.
Avreiðingarprísirnir hava nevniliga sera stóran almennan áhuga av serliga tveimum grundum:
1. Í Løgtingslóg nr. 28 frá 10. mars 1994 um vinnuligan fiskiskap, sum seinast broytt við løgtingslóg nr. 120 frá 18. august 2017 er í § 2, stk.1, 1. punktum ásett, at ”Livandi tilfeingið á føroysku landleiðunum og tey rættindi, føroyska heimastýrið við samráðingum hevur rokkið ella eftir altjóða rætti eigur uttan fyri føroysku landleiðirnar, eru ogn Føroya fólks.”
Almenningurin, Føroya fólk, sum eigur alt tilfeingið í havinum hevur ongan møguleika at hava eftirlit við, um tess ogn verður handfarin skynsamt og umsett fyri best møguligan prís, um fólkið ikki til eina og hvørja tíð fær fult innlit í veruliga virðið á ognini. Ein fortreyt fyri hesum er, at alment innlit verður latið í avreiðingarprísirnar.
2. Tá alment innlit ikki verður latið í avreiðingarprísirnar, er tað ómøguligt hjá pørtunum á arbeiðsmarknaðinum at fylgja við í, í hvønn mun dagsaktuellur avreiðingarprísur fyri ávís fiskasløg í ávísum landingum samsvarar við marknaðarprísin.
Henda vitan er grundleggjandi hjá bæði manningarfeløgunum og reiðarafelagnum, tá eftirlit skal haldast við, um sáttmálarnir verða hildnir, og í ”Løgtingslóg um serstakar treytir fyri fiskiskapi eftir makreli, norðhavssild og svartkjafti og botnfiski í Barentshavinum í 2017, sum broytt við løgtingslóg nr. 91 frá 6. juni 2017” er beinleiðis ásett í § 7, stk. 1, at ”Manningar á fiskiførum undir føroyskum flaggi, sum fiska makrel, norðhavssild, svartkjaft ella botnfisk í Barentshavinum, og manningar á móttøkuskipum undir føroyskum flaggi, sum taka ímóti somu fiskasløgum, skulu í 2017 lønast samsvarandi sáttmálum við føroysk manningarfeløg.”
Ingolf S. Olsen
løgtingslimur, Tjóðveldi


text:
Aðalstjórn
- Gunnhild Dahl Niclasen, aðalstjórnarforkvinna
- Høgni Hoydal, floksformaður
- Sirið Stenberg, næstforkvinna
- Páll á Reynatúgvu, umboð fyri tingmanningina
- John Dalsgarð, starvsnevndarlimur
- Hervør Pálldóttir, starvsnevndarlimur
- Olga Fossdalsá, peningarøkil
- Finnbjørn Hovsgarð, Suðuroyar Tjóðveldisfelag
- Jenus í Trøðini, Norðstreymoyar Tjóðveldisfelag
- Hallur Ellingsgaard, Eysturoyar Tjóðveldisfelag
- Lone Høeg Bejer, Norðya Tjóðveldisfelag
- Kristian Oskar Henriksen, Sandoyar Tjóðveldisfealg
- Emil Hermansen, Suðurstreymoyar Tjóðveldisfelag
- Jóhan F. á Ørg, Vága Tjóðveldisfelag
- Petur Pauli á Høvdanum, Unga Tjóðveldið
_____________________________________________________________________
Gunnhild Dahl Niclasen, aðalstjórnarforkvinna
Telefon 282878
@: gunnhilddahl@gmail.com
Skrivari: Áki Andreasen, floksskrivari
Telefon: 229946
@: loysing@olivant.fo
Í skipan floksins stendur m.a. um aðalstjórn:
Kapittul 8
Val av aðalstjórn og starvsnevnd
§ 22. Aðalstjórnin er sett saman av starvsnevndini og limum valdir sbrt. stk. 2. Aðalstjórnin hevur 14 limir og 10 tiltakslimir, sum verða valdir fyri 1 ár í senn.
Stk. 2. Økisfeløgini velja 7 limir og 7 tiltakslimir, Unga Tjóðveldið kann velja 1 lim og 1 tiltakslim. Tá ið flokstingið verður sett fær tingformaðurin fráboðan um, hvørji eru vald.
§ 23. Teir 6 limirnir, sum mynda starvsnevndina, verða valdir á árliga flokstinginum.
Stk. 2. Flokstingið velur 5 limir og 1 tiltakslim, og tingbólkurin velur 1 lim og 1 tiltakslim. Sitandi starvsnevnd er í uppskoti til afturval, hava hon ella limir í henni ikki frammanundan boðað frá, at tikið verður ikki við afturvali.
Stk. 3. Starvsnevndarvalið fer fram soleiðis:
1) Flokstingið velur floksformannin. Í uppskoti kunnu bara vera teir limir floksins, sum eru valdir í løgtingið.
2) Flokstingið velur ein næstformann, sum eisini verður aðalstjórnarformaður. Í uppskoti kunnu ikki vera løgtingslimir ella landsstýrisfólk floksins.
3) Flokstingið velur ein næstformann við ábyrgd fyri samskiftinum millum floksleiðsluna og tingbólkin. Í uppskoti kunnu bara vera teir limir floksins, sum eru valdir í løgtingið.
4) Flokstingið velur kassameistara. Í uppskoti kunnu ikki vera løgtingslimir ella landsstýrisfólk floksins.
5) Tingbólkurin velur sínámillum eitt umboð og ein tiltakslim í starvsnevndina.
6) Flokstingið velur eitt umboð. Í uppskoti kunnu ikki vera løgtingslimir ella landsstýrisfólk floksins. Hetta umboð virkar eisini í staði aðalstjórnarformansins, um hesin hevur forfall.
7) Flokstingið velur at enda ein tiltakslim í starvsnevndina.
Stk. 4. Unga Tjóðveldið kann velja eitt umboð í starvsnevndina.
Kapittul 9
Aðalstjórnin
§ 24. Aðalstjórnin skal serstakliga virka fyri neyvum samstarvi millum øll liðini í bygnaði Tjóðveldis.
§ 25. Formaðurin í aðalstjórnini kallar stjórnina saman eftir tørvi.
Stk. 2. Aðalstjórnin skal kallast saman, tá ið í minsta lagi tveir aðalstjórnarlimir ella floksformaðurin krevja tað.
§ 26. Aðalstjórnin ger eina ársætlan fyri politiska virksemi floksins uttan fyri parlamentariska arbeiðið.
Stk. 2. Ársætlanin skal verða liðug í januar mánaði.
Stk. 3. Ársætlanin verður framd í samstarvi við økisfeløgini og tingmanningina


text:
Hetta er ein eftirlýsing
frá Pakkhúsi 5 á Tvøroyri:
Í 1929 luttóku 11 føroyskar fyritøkur við einum felagsbási á heimsframsýningini í Barcelona.
Framsýningin er lýst í einum ferðabloggi, sum eg sjálvur skrivaði úr Barcelona á sumri í 2016.
Fyritøkurnar vóru S.P. Petersen, I.P. Eversen, H. Johannes Jacobsen, J. Dahl, P.H. Dahl, Jesper Hjelm, AS Markøre, AS Hvidenæs, AS J. Mortensen, N.J. Mortensen og T.F.Thomsen.
Tær luttóku saman við 67 øðrum fyritøkum úr danska ríkinum, og tá heiðursmerki vóru latin fyri úrdráttirnar á framsýningini, var føroyski klippfiskurin tann einasti í ríkinum, ið vann hægstu virðisløn - Grand Prix við gullmedalju.
Virðislønin var eitt heiðursskjal og tvær innrammaðar gullmedaljur við mynd av Alfonso kongi og drotning Victoriu av Spania.
Í 1948 lat Herluf B. Thomsen, ið fyrireikaði føroysku luttøkuna í Barcelona, nýstovnaðu føroysku Fiskasøluni virðislønina í varðveitslu, tí hann metti, at har kundi hon best tæna føroyskum fiskaútflutningi.
Føroya Fiskasølan er langt síðan givin, men tó at vit hava spurt okkum fyri fleiri staðni, so tykist ongin vita, hvat var av heiðursskjalinum og medaljunum úr Barcelona.
Um nakar veit, so frætta vit fegin, tí vit vilja so sera gjarna í minsta lagi sleppa at avmynda hesar lutir til savnið í Pakkhúsi 5, tá mentanarnátt verður á Tvøroyri 6. juli í ár.
Vælkomin at deila, so henda eftirlýsing røkkur so langt sum gjørligt.


text:
Havila Shipping fær framvegis ov lítið burturúr
Norska frálandsreiðaríið Havila Shipping, sum familjan Sjævik eigur, hevði enn eitt undirskot í triðja ársfjórðingi, har marknaðurin hjá tænastufeløgunum í oljuídnaðinum framvegis var krevjandi.
Hóast tað er stillstøða á botnlinjuni, so fellur raksturin í norska frálandsreiðarínum Havila Shipping.
Reiðaríið hevur júst lagt fram roknskapin fyri triðja ársfjórðing, sum vísir, at tað framvegis er trupult at vinna pening við at veita oljuídnaðinum tænastur.
Gamaní er undirskotið upp á -56,8 mió. norskar kr. fyri skatt á sama støði sum botnlinjan somu tíð í fjør. Men verður hugt at rakstrarinntøkunum, so falla tær til 176,7 mió. norskar kr. úr 253, 4 mió. norskum kr. í triðja ársfjórðingi av 2016.
Í øðrum ársfjórðingi av 2017 var undirskotið eitt vet omanfyri 100 mió. norskar kr. Útlit eru tó framvegis til eitt yvirskot upp á 585,6 mió. norskar kr. fyri alt árið. Tað kemst av, at felagið hevur verið fyri eini umskipan, har nýggir pengar samstundis vórðu sprændir inn í felagið.
1. oktober hevði Havila Shipping 25 skip í rakstri. 23 teirra verða rikin av reiðarínum sjálvum, meðan eitt skip hevur ein uttanhýsis eigara. Síðsta skipið varð selt í september.
Fimm av skipunum liggja fyri teym. Havila Shipping skrivar harumframt, at joint venture-felagið hjá reiðarínum og Posh í Singapore, Posh Havila Pte Ltd, er undir avtøku. Seinastu tvey skipini, sum Posh Semco í Singapore hevur rikið, eru seld, verður upplýst í fráboðanini. Familjan Sjævik eigur Havila Shipping. Njål Sævik er stjóri.
Kelda: shippingwatch.dk